ⵉⵙⵜⵉⵙ ⵏ ⵜⵎⵓⵔⵜ ⴷ ⵓⵎⵖⴰⵔ ⵏ ⵜⴰⴳⴰⵏⵜ ⴽⵕⴰⴹⵜ ⵏ ⵜⵔⴱⴰⵜⵉⵏ ⵜⵉⴳⵓⵊⵉⵍⵉⵏ, ⴼⴼⵖⵏⵜ ⵙⴳ ⵜⴰⴷⴷⴰⵔⵜ ⵏⵏⵙⵏⵜ ⵃⵎⴰ ⴰⴷ ⴷⴷⵓⵏⵜ ⴰⴷ ⵣⴷⵎⵏⵜ ⵙⴳ ⵜⴰⴳⴰⵏⵜ. ⴰⴱⵔⵉⴷ, ⵉⵣⵣⵓⴳⴰⵔⵜ, ⵉⵖⵣⵣⵉⴼ. ⵜⴰⵎⵇⵇⵔⴰⵏⵜ ⵏⵏⵙⵏⵜ, ⵉⵙⵎ ⵏⵏⵙ ⵏⵓⵏⵊⴰ. ⵜⴰⵏⴰⵎⵎⴰⵙⵜ, ⵉⵙⵎ ⵏⵏⵙ ⵜⵍⴰⵢⵜⵎⴰⵙ. ⵜⴰⵎⵥⵥⵢⴰⵏⵜ, ⵉⵙⵎ ⵏⵏⵙ ⵜⵓⴷⵔⵜ. ⴳ ⵜⴰⴳⴰⵏⵜ, ⵓⴼⵉⵏⵜ ⵜⴰⴼⵙⵓⵜ ⵜⵛⵏⴰ, ⵜⵖⵓⴷⴰ. ⵎⵎⵔⵏ ⵡⵓⵍⴰⵡⵏ ⵏⵏⵙⵏⵜ. ⵎⴰⵛⴰ, ⵓⵃⵍⵏⵜ. ⵜⵏⵏⴰ ⴰⵙⵏⵜ ⵜⵓⴷⵔⵜ: - ⵏⴽⴽ, ⵅⵙⵖ ⴰⴷ ⵣⴳⵏⴼⵉⵖ ⵙⴰⴷⵓ ⵢⴰⵏ ⵏ ⵓⵙⴽⵍⵓ. ⵜⵔⴰⵔ ⵅⴰⴼⵙ ⵏⵓⵏⵊⴰ: - ⵡⴰⵀ ⴰ ⵓⵍⵜⵎⴰ! ⵉⵇⵇⵏ ⴷ ⵖⴰⵔⵏⵖ ⴰⴷ ⵏⵣⴳⵏⴼⴰ, ⵎⵉⵏⵣⵉ ⵎⴰⵕⵕⴰ ⵏⵓⵃⵍ. ⴷⴷⵓⵏⵜ, ⵇⵇⵉⵎⵏⵜ ⴳ ⵜⵉⵍⵉ ⴰⴷⵓ ⵢⴰⵜ ⵏ ⵜⵙⴽⵍⵓⵜ. ⵎⴰⵛⴰ, ⴰⵏⵙⴰ ⵏⵏⵉ, ⵉⵣⴷⴷⵖ ⴳⵉⵙ ⵢⴰⵏ ⵏ ⵓⵢⵔⴰⴷ. ⵏⵉⵜⵏⵜⵉ, ⵓⵔ ⵙⵙⵉⵏⵏⵜ. ⵜⵜⵖⵉⵍ ⴰⵙⵏⵜ ⵜⴰⴳⴰⵏⵜ ⵏⵏⵉ, ⵓⵔ ⴳⵉⵙ ⵉⵎⵓⴷⴰⵔ. ⵉⵡⵉ ⵜⵏⵜ ⵢⵉⴹⵚ, ⵟⵟⵚⵏⵜ ⵙ ⵓⵖⵉⵎⵉ. ⵖⵔ ⵜⴷⴳⴳⵯⴰⵜ, ⵉⵅⵛⵛ ⴷ ⵓⵢⵔⴰⴷ. ⵢⵓⵙ ⴷ ⴳ ⵜⴱⴰⵎⴱⴰⵙⵜ. ⵓⵎⵉ ⵜ ⵥⵕⵉⵏⵜ, ⴳⴳⵯⴷⵏⵜ. ⵜⵏⵏⴰ ⴰⵙⵏⵜ ⵏⵓⵏⵊⴰ: - ⵓⵔ ⵜⴳⴳⵯⴷⵎⵜ ⴰ ⵉⵙⵜⵎⴰ! ⵙ ⵜⵡⵉⵣⴰ ⵏ ⵙⵉⴷⵉ ⵕⴱⴱⵉ ⴰⴷ ⵅⴰⴼⵙ ⵏⴰⵣⵣⵍ. ⴱⴷⴷⵏⵜ ⵙⴰⴷⵓ ⵓⵙⴽⵍⵓ ⵜⵜⵕⴰⵊⴰⵏⵜ ⴰⴷ ⴷ ⵢⴰⵡⴹ. ⴰⵢⵔⴰⴷ ⵏⵏⵉ, ⵉⵎⵖⴰⵔ ⴰⵟⵟⴰⵚ. ⵜⵉⵖⵎⴰⵙ ⵏⵏⵙ, ⴳⴳⵉⵏⵜ ⴰⵎ ⵉⵍⵢⵣⴰⵎ. ⴰⵛⵛⴰⵔⵏ ⵏⵏⵙ, ⴳⴳⵉⵏ ⴰⵎ ⵉⵖⵏⴷⴰⵏ. ⴰⵏⵡⵡⴰⵔ ⵏⵏⵙ, ⵉⴳⴳⴰ ⴰⵎ ⵜⴼⵔⵓⵜ. ⵉⴱⴷⴷ ⴷ ⵣⴷⴰⵜⵙⵏⵜ, ⵉⵕⵥⵎ ⴰⵇⵎⵎⵓⵎ, ⵉⵏⵏⴰ ⴰⵙⵏⵜ: - ⵎⵉⵏ ⵜⵜⴳⴳⵎⵜ ⴳ ⵜⴰⴷⴷⴰⵔⵜ ⵉⵏⵓ? ⵏⵏⴰⵏⵜ ⴰⵙ: - ⵏⵇⵇⵉⵎ ⴰⴷⵓ ⵜⵙⴽⵍⵓⵜ ⴰⴷ ⵏⵣⴳⵏⴼⴰ, ⵎⵉⵏⵣⵉ ⵏⵓⵃⵍ. ⵉⵏⵏⴰ ⴰⵙⵏⵜ: - ⵎⵎⵎ! ⵓⵎⵉ ⵜⵓⴷⴼⵎⵜ ⵜⴰⴷⴷⴰⵔⵜ ⵉⵏⵓ, ⴰⴷ ⴽⵏⵏⵉⵏⵜ ⵛⵛⵖ. ⵏⵏⴰⵏⵜ ⴰⵙ: - ⵓⵀⵓ ⴰ ⴰⵢⵔⴰⴷ! ⵛⴽⴽ ⴷ ⴰⵎⵖⴰⵔ ⵏ ⵜⴰⴳⴰⵏⵜ, ⵏⴽⵏⵉⵏ ⴷ ⵉⵙⵜⵉⵙ ⵏ ⵜⵎⵓⵔⵜ. ⴰⵎⵖⴰⵔ, ⴰ ⴰⵢⵔⴰⴷ, ⵓⵔ ⵉⵜⵜⴻⵜⵜ ⵉⵙⵜⵉⵙ ⵏ ⵜⵎⵓⵔⵜ. ⵉⵏⵏⴰ ⴰⵙⵏⵜ: - ⵡⴰⵍⵓ! ⴰⴷ ⴽⵏⵏⵉⵏⵜ ⵛⵛⵖ! ⵏⴽⴽ, ⵍⵍⵓⵥⵖ, ⴽⵏⵏⵉⵏⵜ, ⴷ ⴰⵎⵏⵙⵉ ⵉⵏⵓ. ⵓⵃⵍⵏⵜ ⵙⵉⵡⵍⵏⵜ ⴽⵉⴷⵙ. ⵓⵃⵍⵏⵜ ⵜⵜⵔⵏⵜ ⵙⵉⴳⵙ ⴰⴷ ⵜⵏⵜ ⵉⵊⵊ ⴰⴷ ⴷⴷⵔⵏⵜ, ⵓⵔ ⵜⵏⵜ ⵉⵜⵜⴻⵜⵜ. ⵎⴰⵛⴰ ⵏⵜⵜⴰ, ⵡⴰⵍⵓ, ⵉⴳⴳⴰ ⴰⴷ ⵜⵏⵜ ⵉⵛⵛ. ⵓⵎⵉ ⵜⵓⴼⴰ ⵏⵓⵏⵊⴰ ⵓⵍ ⵏⵏⵙ ⵉⴳⴳⴰ ⴰⵎ ⵓⵥⵕⵓ, ⵜⵉⵙⵉ ⴷ ⵉⵊⵊ ⵏ ⵓⴽⵛⵛⵓⴹ ⴰⴷ ⵜ ⵜⵡⵡⵜ. ⵉⵕⵥⵎ ⴳⵉⵙ ⵜⵉⵟⵟⴰⵡⵉⵏ, ⵉⵕⵥⵎ ⴰⵇⵎⵎⵓⵎ, ⵉⵏⵏⴰ ⴰⵙ: - ⴰⴷ ⵙⵙⵏⵜⵉⵖ ⴰⴷ ⵛⵎ ⵛⵛⵖ ⴷ ⵜⴰⵎⵣⵡⴰⵔⵓⵜ! ⵢⵓⵣⵣⵍ ⴷ ⵖⴰⵔⵙ! ⵙⵖⵓⵢⵢⵏⵜ ⵜⵔⴱⴰⵜⵉⵏ ⵏⵏⵉ, ⵏⵏⴰⵏⵜ ⴰⵙ: ⴰ ⴰⵢⵔⴰⴷ, ⴰ ⴰⵢⵔⴰⴷ! ⴰ ⴰⵎⵖⴰⵔ ⵏ ⵓⴷⵔⴰⵔ, ⵏⴽⵏⵉⵏ ⴷ ⵜⵉⴳⵓⵊⵉⵍⵉⵏ, ⴷⵊ ⴰⵏⵖ ⴰⴷ ⵏⴷⴷⴰⵔ ⵏⴽⵏⵉⵏ ⴷ ⵜⵉⵙⵍⴰⵜⵉⵏ, ⴷⵊ ⴰⵏⵖ ⴰⴷ ⵏⵎⵖⴰⵔ ⵏⴽⵏⵉⵏ ⵉⵙⵜⵉⵙ ⵏ ⵜⵎⵓⵔⵜ, ⴷⵊ ⴰⵏⵖ ⴰⴷ ⵏⴷⴷⴰⵔ. ⵉⴷⵡⵍ ⵓⵢⵔⴰⴷ ⵖⵔ ⴷⴼⴼⴰⵔ. ⵉⵏⵏⴹ ⴰⵙⵏⵜ. ⵉⵏⵏⴰ ⴳ ⵡⵓⵍ ⵏⵏⵙ: - ⵜⵉⵙⵍⴰⵜⵉⵏ, ⵓⵔ ⵜⵜⵡⴰⵛⵛⵉⵏⵜ. ⵜⵉⵙⵍⴰⵜⵉⵏ ⵉⵙⵜⵉⵙ ⵏ ⵜⵎⵓⵔⵜ! ⵎⴰⵛⴰ, ⵏⵜⵜⴰ, ⵉⵍⵍⵓⵥ, ⵉⵅⵙ ⴰⴷ ⵜⵏⵜ ⵉⵛⵛ! ⵜⴽⴽⵔ ⵏⵓⵏⵊⴰ, ⵜⵙⵎⵓⵏ ⵉⴼⴰⵙⵙⵏ ⵏⵏⵙ, ⵜⵏⵏⴰ ⴰⵙ: - ⵛⵛ ⵉⵢⵉ, ⴰ ⴰⵢⵔⴰⴷ! ⵓⵔ ⵜⴻⵜⵜ ⵉⵙⵜⵎⴰ. ⵜⴽⴽⵔ ⵜⵍⴰⵢⵜⵎⴰⵙ, ⵜⵏⵏⴰ ⴰⵙ: - ⵓⵀⵓ, ⵛⵛ ⵉⵢⵉ ⵏⴽⴽ! ⵓⵔ ⵜⴻⵜⵜ ⵉⵙⵜⵎⴰ. ⵜⴽⴽⵔ ⵜⵓⴷⵔⵜ, ⵜⵏⵏⴰ ⴰⵙ: - ⵓⵀⵓ, ⵛⵛ ⵉⵢⵉ ⵏⴽⴽ! ⵓⵔ ⵜⴻⵜⵜ ⵉⵙⵜⵎⴰ. ⴽⵓ ⵉⵛⵜ ⵙⴳ ⵜⴳⵓⵊⵉⵍⵉⵏ ⵜⵅⵙ ⴰⴷ ⵜⵎⵎⵜ ⴳ ⵡⴰⵏⵙⴰ ⵏ ⵉⵙⵜⵎⴰⵙ. ⵜⴰⵎⴷⴷⵉⵜ, ⴰⵎⵏ ⵜⵍⵍⴰ ⵏⵉⵜⵏⵜⵉ ⵜⴻⵜⵜⵔⵏⵜ ⵙⴳ ⵓⵢⵔⴰⴷ ⴰⴷ ⵉⵛⵛ ⵉⵛⵜ ⵙⵉⴳⵙⵏⵜ, ⴰⴷ ⵉⴷⵊ ⵜⵉⵏⵏⵉⴹⵏ. ⵎⴰⵛⴰ, ⵏⵜⵜⴰ ⵡⴰⵍⵓ, ⵉⵅⵙ ⴰⴷ ⵜⵏⵜ ⵉⵛⵛ ⵎⴰⵕⵕⴰ. ⵙⵖⵓⵢⵢⵏⵜ ⵖⵔ ⵜⴼⵓⴽⵜ ⴰⴷ ⵜⴰⵍⵉ, ⵃⵎⴰ ⴰⴷ ⵜⴰⵣⵣⵍ ⵅⴰⴼⵙ, ⵏⵏⴰⵏⵜ ⴰⵙ: - ⵜⴰⴼⵓⴽⵜ, ⴰ ⵜⴰⴼⵓⴽⵜ! ⴰ ⵜⴰⴳⵍⵍⵉⴷⵜ ⵏ ⵉⴳⵏⵡⴰⵏ, ⵏⴽⴽⵏⵉⵏ, ⵉⵙⵜⵉⵙ ⵏ ⵜⵎⵓⵔⵜ, ⴰⵢⵔⴰⴷ ⵉⵅⵙ ⴰⴷ ⴰⵏⵖ ⵉⵏⵖ ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵜⴰⴼⵓⴽⵜ, ⴰ ⵜⴰⴼⵓⴽⵜ! ⴰⵍⵉ ⴷ, ⴰⵣⵣⵍ ⵅⴰⴼⵙ, ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ! ⵎⴰⵛⴰ, ⵜⵔⴰⵔ ⵅⴰⴼⵙⵏⵜ ⵜⴼⵓⴽⵜ, ⵜⵏⵏⴰ ⴰⵙⵏⵜ: - ⴰⴱⵔⵉⴷ ⵉⵏⵓ ⵉⵣⵣⵓⴳⴰⵔⵜ, ⵓⵔ ⵣⵎⵎⴰⵔⵖ ⴰⴷ ⴰⵡⴹⵖ! ⵙⵖⵓⵢⵢⵏⵜ ⵖⵔ ⵉⵜⵔⴰⵏ ⴰⴷ ⴰⵍⵉⵏ, ⵃⵎⴰ ⴰⴷ ⴰⵣⵣⵍⵏ ⵅⴼ ⵓⵢⵔⴰⴷ, ⵏⵏⴰⵏⵜ ⴰⵙⵏ: ⵉⵜⵔⴰⵏ, ⴰ ⵉⵜⵔⴰⵏ! ⴰ ⵉⴳⵍⴷⴰⵏ ⵏ ⵉⴳⵏⵡⴰⵏ, ⵏⴽⵏⵉⵏ, ⵉⵙⵜⵉⵙ ⵏ ⵜⵎⵓⵔⵜ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵏⵖ ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵉⵜⵔⴰⵏ, ⴰ ⵉⵜⵔⴰⵏ! ⴰⵍⵉⵢⵜ ⴳ ⵉⴳⵏⵡⴰⵏ, ⴰⵣⵣⵍⵜ ⵅⴼ ⵓⵢⵔⴰⴷ ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ! ⵎⴰⵛⴰ, ⵏⵏⴰⵏ ⴰⵙⵏⵜ: - ⴰⴱⵔⵉⴷ ⵏⵏⵖ ⵉⵣⵣⵓⴳⴰⵔⵜ! ⵙⵖⵓⵢⵢⵏⵜ ⵖⵔ ⵜⵣⵉⵔⵉ, ⵜⵜⵔⵏⵜ ⵙⵉⴳⵙ ⴰⴷ ⵜⴰⵍⵉ, ⴰⴷ ⵜⴰⵣⵣⵍ ⵅⴼ ⵓⵢⵔⴰⴷ: ⵜⴰⵣⵉⵔⵉ, ⵜⴰⵣⵉⵔⵉ! ⵜⴰⴳⵍⵍⵉⴷⵜ ⵏ ⵓⴳⵏⵏⴰ, ⵏⴽⵏⵉⵏ, ⵉⵙⵜⵉⵙ ⵏ ⵜⵎⵓⵔⵜ ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵏⵖ, ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵜⴰⵣⵉⵔⵉ, ⵜⴰⵣⵉⵔⵉ! ⴰⵍⵉ ⴷ, ⴰⵣⵣⵍ ⵅⴰⴼⵙ ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ. ⵎⴰⵛⴰ, ⵜⵔⴰⵔ ⵅⴰⴼⵙⵏⵜ ⵜⵣⵉⵔⵉ, ⵜⵏⵏⴰ ⴰⵙⵏⵜ: - ⴰⴱⵔⵉⴷ ⵉⵏⵓ ⵉⴳⴳⵯⵊ, ⴰⴱⵔⵉⴷ ⵉⵏⵓ ⵉⵡⴹⴹⴰⵕ! ⵙⵖⵓⵢⵢⵏⵜ ⵖⵔ ⵉⵎⵎⴰⵜⵙⵏⵜ ⵏⵓⵎⵉⴷⵢⴰ, ⵜⵜⵔⵏⵜ ⵙⵉⴳⵙ ⴰⴷ ⵜⴰⵣⵣⵍ ⵅⴼ ⵓⵢⵔⴰⴷ: ⵉⵎⵎⴰⵜⵏⵖ ⵏⵓⵎⵉⴷⵢⴰ! ⴰ ⵜⴰⴳⵍⵍⵉⴷⵜ ⵏ ⵉⴳⵏⵡⴰⵏ ⴰ ⵜⴰⵎⵓⵔⵜ ⵏ ⵉⴳⵍⴷⴰⵏ ⵏⴽⵏⵉⵏ ⵉⵙⵜⵉⵙ ⵏ ⵜⵎⵓⵔⵜ ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵏⵖ, ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵉⵎⵎⴰⵜⵏⵖ ⵏⵓⵎⵉⴷⵢⴰ! ⵙⵙⴼⴰⵡ ⵜⵉⵍⵍⴰⵙ, ⴰⵣⵣⵍ ⵅⴼ ⵓⵢⵔⴰⴷ ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ! ⵜⵔⴰⵔ ⵅⴰⴼⵙⵏⵜ ⵉⵎⵎⴰⵜⵙⵏⵜ ⵏⵓⵎⵉⴷⵢⴰ, ⵜⵏⵏⴰ ⴰⵙⵏⵜ: - ⴰⴱⵔⵉⴷ ⵉⵏⵓ ⵢⵓⴷⵙ. ⵜⴰⵍⵍⵙⵜ, ⴰⴷ ⵜⴼⴼⵖ. ⴰⴳⵏⵏⴰ, ⴰⴷ ⵉⵚⴼⴹ, ⴰⵢⵔⴰⴷ, ⴰⴷ ⵉⵔⵡⵍ. ⵉⵙⵜⵉⵙ ⵏ ⵜⵎⵓⵔⵜ, ⴰⴷ ⴷⴷⵔⵏⵜ, ⴰⴷ ⴷⵡⵍⵏⵜ ⴷ ⵜⵉⵙⴷⵏⴰⵏ. ⵜⴼⴼⵖ ⴷ ⵜⵣⵉⵔⵉ, ⵜⵙⵙⴼⴰⵡ ⵜⴰⴳⴰⵏⵜ, ⵉⴳⴳⵯⴷ ⵓⵢⵔⴰⴷ, ⵉⵔⵡⵍ. ⵜⵉⵔⴱⴰⵜⵉⵏ ⵏⵏⵉ, ⵎⵎⵔⵏ ⵡⵓⵍⴰⵡⵏ ⵏⵏⵙⵏⵜ, ⵙⵏⵉⵎⵎⵔⵏⵜ ⵉ ⵉⵎⵎⴰⵜⵙⵏⵜ ⵏⵓⵎⵉⴷⵢⴰ. ⵏⵏⴰⵏⵜ ⴰⵙ: - ⵉⵎⵎⴰⵜⵏⵖ ⵏⵓⵎⵉⴷⵢⴰ, ⴰ ⵜⵉⵍⴻⵍⵍⵉ ⵏ ⵜⵓⴷⵔⵜ. ⴰⴷ ⵛⵎ ⵉⴷⵊ ⵕⴱⴱⵉ ⵉ ⵜⴰⵔⵡⴰ ⴷ ⵉⵙⵜⵉⵎ. ⵜⵏⵏⴰ ⴰⵙⵏⵜ ⵜⵣⵉⵔⵉ: - ⵓⵢⵓⵔⵏⵜ, ⴰ ⵉⵙⵜⵉ, ⴰⴷ ⵜⵎⵓⴷⴷⴰⵏⵜ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵜⵙⵇⵙⴰ ⵜⵜ ⵏⵓⵏⵊⴰ: - ⵎⴰⵏⵉ ⵜⵍⵍⴰ ⵜⵎⵓⵔⵜ ⴰⴷ ⴰ ⵍⴰⵍⵍⴰ ⵜⴰⵣⵉⵔⵉ? ⵜⵔⴰⵔ ⵅⴰⴼⵙ: - ⵓⵢⵓⵔⵏⵜ, ⵏⴽⴽ ⴰⴷ ⴰⴽⵏⵜ ⵎⵍⵖ ⴰⴱⵔⵉⴷ ⵖⵔ ⵜⵎⵓⵔⵜ ⴰⴷ. ⵜⵉⵔⴱⴰⵜⵉⵏ ⵏⵏⵉ, ⵟⵟⴼⵏⵜ ⴰⴱⵔⵉⴷ, ⴷⵊⵉⵏⵜ ⵜⴰⴳⴰⵏⵜ ⴷⴼⴼⴰⵔ ⵏⵏⵙⵏⵜ. ⵜⵎⵍ ⴰⵙⵏⵜ ⵜⵣⵉⵔⵉ ⴰⴱⵔⵉⴷ, ⴰⵔ ⴰⵎⵉ ⵉⵡⴹⵏⵜ ⵉⵛⵜ ⵏ ⵜⴰⴷⴷⴰⵔⵜ. ⵜⴰⴷⴷⴰⵔⵜ ⵏⵏⵉ, ⵜⵣⴷⴷⵖ ⴳⵉⵙ ⵉⵛⵜ ⵏ ⵜⵎⵖⴰⵔⵜ. ⵜⵏⵏⴰ ⴰⵙⵏⵜ ⵜⵣⵉⵔⵉ: - ⵙⵇⴰⵕⵇⴱⵎⵜ ⴳ ⵜⴰⴷⴷⴰⵔⵜ ⴰⴷ, ⵙⵇⵙⴰⵎⵜ ⵅⴼ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵙⵇⴰⵕⵇⴱⵏⵜ, ⵜⴼⴼⵖ ⴷ ⵖⴰⵔⵙⵏⵜ ⵜⵎⵖⴰⵔⵜ ⵏⵏⵉ. ⵜⵙⵇⵙⴰ ⵜⵏⵜ ⵎⵉⵏ ⵔⵣⵣⵓⵏⵜ. ⵏⵏⴰⵏⵜ ⴰⵙ: - ⵏⵔⵣⵣⵓ ⵅⴼ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵜⵔⴰⵔ ⵅⴰⴼⵙⵏⵜ: - ⵜⴰⵎⵓⵔⵜ ⵏⵏⵉ, ⵜⵉⴳⴳⵯⵊ. ⵟⵟⴼⵎⵜ ⴰⴱⵔⵉⴷ ⵉⵜⵜⴰⵡⵉⵏ ⵖⵔ ⵓⴷⵔⴰⵔ. ⵜⴰⵔⵏⵉ ⵜⵏⵏⴰ ⴰⵙⵏⵜ: - ⴰⵇⵇⴰ, ⴷⴼⴼⴰⵔ ⵏ ⵓⴷⵔⴰⵔ, ⴰⴷ ⵜⴰⴼⵎⵜ ⵉⵊⵊ ⵏ ⵢⵉⴼⵔⵉ ⵖⴰⵔⵙ ⵉⵛⵜ ⵏ ⵜⵚⴹⴰⵕⵜ ⵜⵜⵏⵓⵕⵥⵓⵎ, ⵜⵜⵇⵇⵏ. ⵎⴰⵍⴰ ⵜⵅⵙⵎⵜ ⴰⴷ ⵜⴰⴷⴼⵎⵜ, ⵉⵏⵉⵏⵜ ⴰⵙ: - ⴰ ⵜⴰⵚⴹⴰⵕⵜ, ⴰ ⵜⴰⵚⴹⴰⵕⵜ! ⵕⵥⵎ ⵜⴰⵡⵓⵔⵜ ⴰⴷ ⵏⴰⴷⴼ. ⵎⴰⵍⴰ ⵜⵅⵙⵎⵜ ⴰⴷ ⵜⴼⴼⵖⵎⵜ, ⵉⵏⵉⵎⵜ ⴰⵙ: - ⴰ ⵜⴰⵚⴹⴰⵕⵜ, ⴰ ⵜⴰⵚⴹⴰⵕⵜ, ⵕⵥⵎ ⵜⴰⵡⵓⵔⵜ ⴰⴷ ⵏⴼⴼⵖ. ⵜⵏⵏⴰ ⴰⵙⵏⵜ ⴷⵉⵖ: - ⵉⴼⵔⵉ ⵏⵏⵉ, ⴰ ⵉⵙⵜⵉ, ⵉⵣⴷⴷⵖ ⴳⵉⵙ ⵓⵎⵖⴰⵔ ⵏ ⵜⴰⵢⵔⵉ. ⵏⵜⵜⴰ, ⴰⴷ ⴰⴽⵎⵜ ⵉⵎⵍ ⴰⴱⵔⵉⴷ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵅⵎⵉ ⵖⴰ ⵜⴰⴷⴼⵎⵜ, ⴰⴷ ⵜⴰⴼⵎⵜ ⴽⵕⴰⴹⵜ ⵏ ⵜⴱⵇⵢⵉⵏ ⵏ ⵙⵉⵙⵓ. ⴰⴷ ⵜⴰⴼⵎⵜ ⴽⵕⴰⴹ ⵏ ⵉⵇⴰⵕⴼⵟⴰⵏⵏ, ⴽⵕⴰⴹ ⵏ ⵉⵙⵍⵀⴰⵎⵏ, ⴽⵕⴰⴹ ⵏ ⵉⵢⵙⴰⵏ. ⴰⵎⵖⴰⵔ ⵏ ⵜⴰⵢⵔⵉ, ⴰⴷ ⵜ ⵜⴰⴼⵎⵜ ⵉⵇⵇⵉⵎ ⴳ ⵔⵛⵜⵓ, ⵙⵓⴷⵎⵎⵜ ⴰⵙ ⴰⴼⵓⵙ. ⵉⵏⵉⵎⵜ ⴰⵙ: ⴰ ⴰⵎⵖⴰⵔ ⵏ ⵜⴰⵢⵔⵉ, ⵡⵛ ⴰⵏⵖ ⴰⴷ ⵏⵛⵛ ⵙⴳ ⵙⵉⵙⵓ ⵏ ⵜⴰⵢⵔⵉ, ⴷⵊ ⴰⵏⵖ ⴰⴷ ⵏⵏⵉⵢ ⵅⴼ ⵉⵢⵙⴰⵏ ⵏⵏⴽ, ⵃⵎⴰ ⴰⴷ ⵏⵓⵢⵓⵔ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍⵍ. ⴰⴷ ⴰⴽⵎⵜ ⵢⵉⵏⵉ: ⵛⵛⵎⵜ ⵜⴰⵖⵏⵊⴰⵢⵜ, ⵜⴰⵖⵏⵊⴰⵢⵜ ⵙⴳ ⵜⴱⵇⵢⵉⵏ ⵏ ⵙⵉⵙⵓ, ⵓⵍⴰⵡⵏ ⵏⵏⴽⵏⵜ ⴰⴷ ⵎⵍⴻⵍⵏ, ⴰⴷ ⵎⵎⵔⵏ. ⵜⴰⵔⵏⵉ ⵜⵎⵖⴰⵔⵜ ⵏⵏⵉ, ⵜⵏⵏⴰ: - ⵅⵎⵉ ⵖⴰ ⵜⵛⵛⵎⵜ, ⵉⵕⴹⵎⵜ ⵉⵇⴰⵕⴼⵟⴰⵏⵏ, ⴷ ⵉⵙⵍⵀⴰⵎⵏ ⵏⵏⵉ, ⴼⵙⵢⵎⵜ ⵉⵙⵖⵡⴰⵏ ⵏ ⵉⵢⵙⴰⵏ, ⵓⵛⴰ ⵟⵟⴼⵎⵜ ⴰⴱⵔⵉⴷ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵏⵏⴰⵏⵜ ⴰⵙ: - ⵜⵇⴰⴷ ⴰⵎ ⴰⵟⵟⴰⵚ ⴰ ⵍⴰⵍⵍⴰ! ⵓⵢⵓⵔⵏⵜ ⵜⴳⵓⵊⵉⵍⵉⵏ ⵏⵏⵉ. ⵓⵎⵉ ⵉⵡⴹⵏⵜ ⵖⵔ ⵓⴷⵔⴰⵔ, ⵓⴼⵉⵏⵜ ⵜⴰⵚⴹⴰⵕⵜ ⵏⵏⵉ ⵜⵇⵇⵏ ⵅⴼ ⵢⵉⵊⵊ ⵏ ⵢⵉⴼⵔⵉ ⵉⵎⵖⴰⵔ. ⴱⴷⴷⵏⵜ ⵣⴷⴰⵜⵙ, ⵓⵛⴰ ⵏⵏⴰⵏⵜ ⴰⵙ: - ⴰ ⵜⴰⵚⴹⴰⵕⵜ, ⴰ ⵜⴰⵚⴹⴰⵕⵜ, ⵕⵥⵎ ⵜⴰⵡⵓⵔⵜ ⵏⵏⵎ ⴰⴷ ⵏⴰⴷⴼ. ⴰⵇⵇⴰ ⵏⴽⵏⵉⵏ ⴷ ⵜⵉⵙⵍⴰⵜⵉⵏ ⵉⵔⵣⵣⵓⵏ ⵅⴼ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⴰⵍⵙⵏⵜ ⵜⴰⵡⵉⵏⵙⵜ ⴰⴷ ⴽⵕⴰⴹⵜ ⵜⵉⴽⴽⴰⵍ. ⵜⴰⵚⴹⴰⵕⵜ ⵏⵏⵉ, ⵜⴳⴳⴰ: - ⵣⵣⵣ ... ⵣⵣⵣ ... ⵣⵣⵣ ... ⵓⵛⴰ ⵜⴱⴱⴰⵔⵣⵉⵣⵣⵖ, ⵜⴳⴳⴰ ⵜⵎⴰⵙⵅⵜ ⵜⵎⵖⴰⵔ ⴳ ⵡⵓⵍ ⵏ ⵓⴷⵔⴰⵔ. ⵓⴷⴼⵏⵜ ⵜⴳⵓⵊⵉⵍⵉⵏ, ⵉⵛⵜ ⴰⵡⴰⵔⵏⵉ ⵜⵏⵏⵉⴹⵏ. ⵜⵓⴷⵔⵜ, ⵜⵉⵣⵡⴰⵔ. ⵜⴹⴼⴰⵕ ⵉⵜⵜ ⵜⵍⴰⵢⵜⵎⴰⵙ ⴷ ⵏⵓⵏⵊⴰ. ⴳ ⵓⴳⵏⵙⵓ ⵏ ⵢⵉⴼⵔⵉ ⵏⵏⵉ, ⵓⴼⵉⵏⵜ ⵎⴰⵕⵕⴰ ⵎⵉⵏ ⴰⵙⵏⵜ ⵜⵏⵏⴰ ⵜⵎⵖⴰⵔⵜ ⵏⵏⵉ. ⵓⴼⵉⵏⵜ ⴰⵎⵖⴰⵔ ⵏ ⵜⴰⵢⵔⵉ ⵉⵇⵇⵉⵎ ⴳ ⵔⵛⵜⵓ ⵅⴼ ⵢⵉⵊⵊ ⵏ ⵓⵙⴳⴰⵡⵔ ⵉⵛⵏⴰ. ⵏⵏⴰⵏⵜ ⴰⵙ: - ⴰⵣⵓⵍ ⴰ ⵎⴰⵙ ⴰⵎⵖⴰⵔ. ⵉⵔⴰⵔ ⵅⴰⴼⵙⵏⵜ: - ⴰⵣⵓⵍ ⴰ ⵉⵙⵜⵉⵙ ⵏ ⵜⵎⵓⵔⵜ. ⵙⵙⵓⴷⵎⵏⵜ ⴰⵙ ⴰⴼⵓⵙ, ⵓⵛⴰ ⵜⵏⵏⴰ ⴰⵙ ⵏⵓⵏⵊⴰ: - ⵏⴽⵏⵉⵏ, ⴰ ⵎⴰⵙ, ⵏⵔⵣⵣⵓ ⵅⴼ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵏⵓⵙ ⴷ ⵖⴰⵔⴽ ⴰⴷ ⴰⵏⵖ ⵜⵙⵙⵉⵖⴷ ⴰⴼⵓⵙ ⵃⵎⴰ ⴰⴷ ⵖⴰⵔⵙ ⵏⴰⵡⴹ. ⵜⴰⵔⵏⵉ ⵜⵍⴰⵢⵜⵎⴰⵙ, ⵜⵏⵏⴰ: - ⵏⴽⵏⵉⵏ, ⴰ ⵎⴰⵙ, ⴷ ⵜⵉⴳⵓⵊⵉⵍⵉⵏ. ⵉⵎⵎⵓⵜ ⴱⴰⴱⴰⵜⵏⵖ, ⵜⵎⵎⵓⵜ ⵉⵎⵎⴰⵜⵏⵖ. ⵉⴷⴷⵓⵢⵙⴰⵔ ⵅⴰⴼⵏⵖ ⵓⵢⵔⴰⴷ. ⵜⵙⵉⵡⵍ ⵜⵓⴷⵔⵜ ⵜⵏⵏⴰ: - ⵏⴼⴼⵖ, ⴰ ⵎⴰⵙ, ⵙⴳ ⵜⴰⴷⴷⴰⵔⵜ ⵏⵏⵖ ⴰⴷ ⵏⴷⴷⵓ ⴰⴷ ⵏⵣⴷⵎ ⵙⴳ ⵜⴰⴳⴰⵏⵜ. ⵎⴰⵛⴰ, ⴰⵎⵖⴰⵔ ⵏⵏⵙ ⵉⵅⵙ ⴰⴷ ⴰⵏⵖ ⵉⵛⵛ. ⵉⵙⴼⵉⵔⵏⵏ ⵖⴰⵔⵙⵏⵜ ⵓⵎⵖⴰⵔ ⵏ ⵜⴰⵢⵔⵉ, ⵉⵏⵏⴰ ⴰⵙⵏⵜ: - ⵉⵙⵜⵉⵙ ⵏ ⵜⵎⵓⵔⵜ, ⵓⵔ ⵜⵏⵜ ⵉⵜⵛⴰⵜ ⵓⵙⵏⵏⴰⵏ. ⵓⵔ ⵜⵏⵜ ⵉⵜⴻⵜⵛ ⵓⵢⵔⴰⴷ. ⵎⵎⵔⵏ ⵡⵓⵍⴰⵡⵏ ⵏ ⵜⴳⵓⵊⵉⵍⵉⵏ. ⵜⵓⵖⴰ ⵅⴼ ⵜⴷⴰⴱⵓⵜ ⴽⵕⴰⴹⵜ ⵏ ⵜⵥⵓⴹⵉⵡⵉⵏ ⵏ ⵙⵉⵙⵓ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵀⴰ ⵜⵉⵥⵓⴹⵉⵡⵉⵏ ⵏ ⵙⵉⵙⵓ. ⵛⵛⵎⵜ ⵙⵉⴳⵙ ⵜⴰⵖⵏⵊⴰⵢⵜ ⵜⴰⵖⵏⵊⴰⵢⵜ, ⴰⴷ ⵎⵍⴻⵍⵏ ⵡⵓⵍⴰⵡⵏ ⵏⵏⴽⵎⵜ, ⴰⴷ ⵙⵉⴳⵙⵏ ⵉⴼⴼⵖ ⴷⵖⵍ. ⵖⴰⵥⵕⵏⵜ ⵜⴳⵓⵊⵉⵍⵉⵏ ⵖⵔ ⵜⴷⴰⴱⵓⵜ ⵏⵏⵉ, ⵛⵛⵉⵏⵜ ⵙⴳ ⵙⵉⵙⵓ ⵜⴰⵖⵏⵊⴰⵢⵜ, ⵜⴰⵖⵏⵊⴰⵢⵜ. ⴱⴱⵉⵔⵀⵏ ⵡⵓⵍⴰⵡⵏ ⵏⵏⵙⵏⵜ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵙⵉⵙⵓ ⴰⴷ, ⴰ ⵉⵙⵜⵉ! ⵏ ⵉⵎⵎⴰⵜⴽⵏⵜ ⵏⵓⵎⵉⴷⵢⴰ. ⵜⵏⵏⵉ ⵏⵉⵖ ⵡⵏⵏⵉ ⵙⵉⴳⵙ ⵉⵛⵛⵉⵏ ⵉⵡⵟⵟⴰ ⵙⴳ ⵡⵓⵍ ⵏⵏⵙ ⴷⵖⵍ, ⵜⴻⵜⵜⵉⵍⵉ ⴷ ⵉⵍⵍⵉⵙ ⵏ ⵜⵎⵓⵔⵜ, ⵏⵉⵖ ⵉⵜⵜⵉⵍⵉ ⴷ ⵎⴻⵎⵎⵉⵙ ⵏ ⵜⵎⵓⵔⵜ. ⵜⵓⵖⴰ ⴳ ⵢⵉⵅⴼ ⵏ ⵢⵉⴼⵔⵉ ⴰⵟⵟⴰⵚ ⵏ ⵡⴰⵕⵕⵓⴹ ⵢⵓⵢⵍ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵀⴰ ⴰⵕⵕⵓⴹ ⵜⵓⵍⵎ ⵉⵎⵎⴰⵜⴽⵏⵜ ⵏⵓⵎⵉⴷⵢⴰ. ⵉⵙⵉⵏⵜ ⵉⵙⵍⵀⴰⵎⵏ, ⵉⵙⵉⵏⵜ ⵉⵇⴰⵕⴼⵟⴰⵏⵏ, ⵉⵙⵉⵏⵜ ⵉⵇⵓⴱⴱⴰⵏ! ⵖⴰⵥⵕⵏⵜ ⵜⴳⵓⵊⵉⵍⵉⵏ ⵖⵔ ⵡⴰⵕⵕⵓⴹ ⵏⵏⵉ. ⴽⵓ ⵉⵛⵜ ⵜⵉⵙⵉ ⴰⵙⵍⵀⴰⵎ ⴷ ⵓⵇⴰⵕⴼⵟⴰⵏ ⴷ ⵓⵇⵓⴱⴱⵓ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵉⵕⴹⵎⵜ, ⴰ ⵉⵙⵜⵉ, ⵉⵇⵓⴱⴱⴰⵏ ⵏ ⵉⵔⴳⴰⵣⵏ ⵃⵎⴰ ⵓⵔ ⴽⵏⵏⵉⵏⵜ ⵉⵜⵜⵙⵙⵏ ⵛⴰ ⵏ ⵢⵉⵊⵊ ⴳ ⵓⴱⵔⵉⴷ. ⵓⵎⵉ ⵉⵕⴹⵏⵜ ⴰⵕⵕⵓⴹ ⵏⵏⵉ, ⴳⴳⵉⵏⵜ ⴰⵕⵥⵓⵥ, ⵇⵇⵏⵏⵜ ⵜⵉⵙⵉⵍⴰ ⵏ ⵡⴰⵔⵉ. ⵜⴰⴹⵚⴰ ⵜⵍⴰⵢⵜⵎⴰⵙ, ⵓⵛⴰ ⵜⵏⵏⴰ ⴰⵙⵏⵜ: - ⴳ ⵜⵉⴷⵜ ⴰ ⵉⵙⵜⵎⴰ, ⴰⵕⵕⵓⴹ, ⵏⵜⵜⴰ, ⵉⵜⵜⴳⴳⵏ ⵉⵔⴳⴰⵣⵏ! ⵜⵙⴼⵉⵔⵏⵏ ⵜⵓⴷⵔⵜ, ⵜⵏⵏⴰ ⴰⵙ: - ⵉ ⵡⵉ ⵉⵜⵜⴳⴳⵏ ⵜⵉⵎⵖⴰⵔⵉⵏ? ⵜⵔⴰⵔ ⵅⴰⴼⵙ ⵏⵓⵏⵊⴰ: - ⵜⵜⴳⴳ ⵜⵏⵜ ⵜⵓⵎⴳⵉⵎⵜ ⵏⵏⵙⵏⵜ! ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵏⴽⵏⵉⵏ ⴰ ⵉⵙⵜⵉ ⵓⵔ ⵏⴱⵟⵟⵉ ⴳⵔ ⵜⵎⵖⴰⵔⵜ ⴷ ⵓⵔⴳⴰⵣ. ⵜⴰⵎⵓⵔⵜ ⵏⵏⵖ ⵓⵔ ⴳⵉⵙ ⴷⵖⵍ. ⴰⵣⵔⴼ ⵏⵏⵖ ⵉⵜⵜⵉⵛⵛ ⵜⴰⵚⵖⴰⵕⵜ ⵉ ⵓⵔⴳⴰⵣ, ⵉⵜⵜⵉⵛⵛ ⵜⵜ ⵉ ⵜⵎⵖⴰⵔⵜ. ⵏⴽⵏⵉⵏ ⵓⵔ ⵏⴱⵟⵟⵉ ⴳⵔⴰⵙⵏ. ⵜⵓⵖⴰ ⴳ ⵡⴰⵔⵡⴰ ⵏ ⵢⵉⴼⵔⵉ ⴽⵕⴰⴹ ⵏ ⵉⵢⵙⴰⵏ ⴱⴷⴷⵏ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵀⴰ ⵉⵢⵙⴰⵏ ⵏ ⵜⵎⵓⵔⵜ ⵏ ⵏⵓⵎⵉⴷⵢⴰ. ⵛⵎ, ⴰ ⵏⵓⵏⵊⴰ, ⵏⵉⵢ ⵅⴼ ⵡⵏⵏⵉ ⴰⵣⴳⴳⵯⴰⵖ. ⵛⵎ, ⴰ ⵜⵍⴰⵢⵜⵎⴰⵙ, ⵏⵉⵢ ⵅⴼ ⵡⵏⵏⵉ ⴰⵛⵎⵍⴰⵍ. ⵛⵎ, ⴰ ⵜⵓⴷⵔⵜ, ⵏⵉⵢ ⵅⴼ ⵡⵏⵏⵉ ⴰⴱⵔⴽⴰⵏ. ⵖⴰⵥⵕⵏⵜ ⵜⴳⵓⵊⵉⵍⵉⵏ ⵖⵔ ⴰⵔⵡⴰ, ⵏⵢⵉⵏⵜ ⵅⴼ ⵉⵢⵙⴰⵏ ⵏⵏⵉ. ⵉⵏⵏⴰ ⴰⵙⵏⵜ ⵓⵎⵖⴰⵔ: - ⵉⵢⵙⴰⵏ ⴰⴷ, ⴰ ⵉⵙⵜⵉ, ⵏ ⵉⵎⵎⴰⵜⴽⵏⵜ ⵏⵓⵎⵉⴷⵢⴰ. ⵜⵏⵏⵉ ⵏⵉⵖ ⵡⵏⵏⵉ ⵅⴰⴼⵙⵏ ⵉⵏⵢⵉⵏ, ⵉⵟⵟⴰⵡ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵙⵏⵉⵎⵎⵉⵔⵏⵜ ⵜⴳⵓⵊⵉⵍⵉⵏ ⵏⵏⵉ ⵉ ⵎⴰⵙ ⴰⵎⵖⴰⵔ, ⵓⵛⴰ ⵓⵢⵓⵔⵏⵜ ⵖⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⴰⴱⵔⵉⴷ ⵉⵣⵣⵓⴳⴰⵔⵜ. ⵙⵉⵏ ⴷ ⵎⵔⴰⵡ ⵏ ⵡⵓⵙⵙⴰⵏ ⵏⵉⵜⵏⵜⵉ ⴳⴳⵯⵓⵔⵏⵜ. ⵎⴰⵕⵕⴰ ⵡⵏⵏⵉ ⵉⵎⵙⴰⴳⴰⵔⵏ ⴰⴽⵉⴷⵙⵏⵜ ⵉⵖⵉⵍ ⴰⵙ ⴷ ⵉⵔⴳⴰⵣⵏ. ⵉⵢⵙⴰⵏ ⵏⵏⵉ ⵅⴼ ⵏⵢⵉⵏⵜ, ⴹⴼⵚⵏ ⴰⴱⵔⵉⴷ ⴷ ⴰⴹⴼⴰⵚ. ⵏⵓⵏⵊⴰ ⴷ ⵜⴰⵎⵣⵡⴰⵔⵓⵜ, ⵜⴹⴼⴰⵕ ⵜⵜ ⵜⵍⴰⵢⵜⵎⴰⵙ, ⵖⵔ ⵓⵎⴳⴳⴰⵔⵓ ⵜⵓⴷⵔⵜ. ⵓⵣⵣⵍⵏⵜ, ⵓⵣⵣⵍⵏⵜ. ⴰⵟⵟⴰⵚ ⵉ ⵓⵣⵣⵍⵏⵜ, ⴰⵔ ⴰⵎⵉ ⵉⵡⴹⵏⵜ ⵉⵊⵊ ⵏ ⵉⴱⵔⴳⵎⵎⵉ ⵉⵎⵖⴰⵔ. ⴳ ⵜⵡⵓⵔⵜ ⵏⵏⵙ ⵉⵜⵡⴰⵔⵉ ⴳⵉⵙ ⵙⵉⵏ ⵉⵙⴽⴽⵉⵍⵏ ⵏ " ⵢⴰⵣ "; ⵓⵏⵏⵓⴹⵏⵜ ⴰⵙ ⴰⵟⵟⴰⵚ ⵏ ⵜⵙⴽⵯⵍⴰ. ⵜⴰⵢⵢⴰⵢ ⵏⵓⵏⵊⴰ, ⵜⵙⵖⵓⵢ: - ⴰⵢⵢⴰⵡ! ⵢⴰⵙⵙⴰⵔ ⵏ ⵉⴱⵔⴳⵎⵎⵉ! ⵜⵏⵏⴰ ⴰⵙ ⵜⵍⴰⵢⵜⵎⴰⵙ: - ⵉⵏⵏⴰ ⵉⵢⵉ ⵉⵅⴼ ⵉⵏⵓ ⴷ ⵉⴱⵔⴳⵎⵎⵉ ⵏ ⵜⴰⵔⵡⴰ ⵏ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ! ⵜⵔⴰⵔ ⵅⴰⴼⵙ ⵜⵓⴷⵔⵜ, ⵜⵏⵏⴰ ⴰⵙ: - ⵢⵢⵉⵀ ⴰ ⵓⵍⵜⵎⴰ! ⴷ ⵡⴰ ⴷ ⵉⴱⵔⴳⵎⵎⵉ ⵏ ⵜⴰⵔⵡⴰ ⵏ ⵜⵎⵓⵔⵜ. ⵥⵕ, ⵀⴰ ⵜⵉⴼⵉⵏⴰⵖ ⵅⴼ ⵜⵡⵓⵔⵜ ⵏⵏⵙ! ⵓⵎⵉ ⵉⵡⴹⵏⵜ, ⴱⴷⴷⵏⵜ, ⴹⵕⵉⵏⵜ ⵅⴼ ⵉⵢⵙⴰⵏ. ⴷⴰⵜ ⵏ ⵜⵡⵓⵔⵜ, ⴱⴷⴷⵏⵜ ⵙⵏⴰⵜ ⵏ ⵜⵎⵖⴰⵔⵉⵏ, ⴳ ⵉⴼⴰⵙⵙⵏ ⵏⵏⵙⵏⵜ ⵜⵉⴼⵔⴰ. ⵙⵇⵙⴰⵏ ⵜⵏⵜ: - ⵎⵉⵏ ⵜⵔⵣⵣⵓⵎ? ⵉⵖⵉⵍ ⴰⵙⵏⵜ ⴷ ⵉⵔⴳⴰⵣⵏ! ⴰⵔⵔⵏⵜ ⵅⴰⴼⵙⵏⵜ: - ⵏⴽⵏⵉⵏ ⴷ ⵜⴰⵔⵡⴰ ⵏ ⵜⵎⵓⵔⵜ, ⵏⵔⵣⵣⵓ ⵅⴼ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵏⵏⴰⵏ ⴰⵙⵏⵜ ⵜⵎⵖⴰⵔⵉⵏ ⵏⵏⵉ: - ⵜⴰ, ⴷ ⵜⴰⵎⵓⵔⵜ ⵏⵏⵉ ⵅⴼ ⵜⵔⵣⵣⵓⵎ. ⵜⵙⵇⵙⴰ ⵜⵏⵜ ⵜⵍⴰⵢⵜⵎⴰⵙ: - ⵡⵉ ⵉⵣⴷⴷⵖⵏ ⴳ ⵉⴱⵔⴳⵎⵎⵉ ⴰⴷ? ⵔⴰⵔⵏⵜ ⵅⴰⴼⵙ: - ⵉⴱⵔⴳⵎⵎⵉ ⴰⴷ, ⵣⴷⴷⵖⵏⵜ ⴳⵉⵙ ⵜⵏⴼⵍⴰⵙ ⵏ ⵜⵎⵓⵔⵜ ⵏⵏⵖ. ⵜⴻⵜⵜⵔ ⵜⵓⴷⵔⵜ ⵙⵉⴳⵙⵏⵜ ⴰⴷ ⵜⵏⵜ ⴷⵊⵏⵜ ⴰⴷ ⴰⴷⴼⵏⵜ. ⵓⴷⴼⵏⵜ. ⵓⴼⵉⵏⵜ ⵜⵉⵏⴼⵍⴰⵙ ⵇⵇⵉⵎⵏⵜ ⵙⴰⵡⴰⵍⵏⵜ ⵅⴼ ⵜⵖⴰⵡⵙⵉⵡⵉⵏ ⵏ ⵓⴳⴷⵓⴷ. ⵜⵙⵇⵙⴰ ⵜⵏⵜ ⵜⵎⵇⵇⵔⴰⵏⵜ ⵏ ⵜⵏⴼⵍⴰⵙ: - ⵎⴰⵏⵉⵙ ⴽⵏⵏⵉⵡ? ⵉⵖⵉⵍ ⴰⵙ ⴷ ⵉⵔⴳⴰⵣⵏ! ⵜⵔⴰⵔ ⵅⴰⴼⵙ ⵏⵓⵏⵊⴰ: - ⵏⴽⵏⵉⵏ, ⴷ ⵜⴰⵔⵡⴰ ⵏ ⵜⵎⵓⵔⵜ. ⵏⵔⵡⵍ ⴷ ⵙⴳ ⵓⵢⵔⴰⴷ ⵉⵜⵜⴻⵜⵜⵏ ⵜⵉⵙⵍⴰⵜⵉⵏ. ⵜⵏⵏⴰ ⴰⵙⵏⵜ: - ⵎⵉⵏ ⵜⵔⵣⵣⵓⵎ? ⵜⵔⴰⵔ ⵅⴰⴼⵙ ⵜⵍⴰⵢⵜⵎⴰⵙ: - ⵏⵔⵣⵣⵓ ⵜⴰⵎⵓⵔⵜ ⴳ ⵓⵔ ⵉⵍⵍⵉ ⴷⵖⵍ. ⵏⵔⵣⵣⵓ ⵜⴰⵎⵓⵔⵜ ⵎⴰⵏⵉ ⵉⵍⵍⴰ ⵓⵣⵔⴼ ⵏ ⵜⵎⵖⴰⵔⵜ ⴷ ⵓⵔⴳⴰⵣ, ⴰⵣⵔⴼ ⵏ ⵓⵎⵇⵇⵔⴰⵏ ⴷ ⵓⵎⵥⵥⵢⴰⵏ. ⵜⴰⵔⵏⵉ ⵜⵓⴷⵔⵜ ⵜⵏⵏⴰ ⴰⵙ: - ⵏⴽⵏⵉⵏ, ⴷ ⵜⴰⵔⵡⴰ ⵏ ⵏⵓⵎⵉⴷⵢⴰ, ⵏⵔⵣⵣⵓ ⴰⵣⵔⴼ ⵏ ⵏⵓⵎⵉⴷⵢⴰ. ⵜⵉⴳⵓⵊⵉⵍⵉⵏ ⵏⵏⵉ, ⵜⵓⵖⴰ ⵉⵏⵖ ⵜⵏⵜ ⵍⴰⵥ. ⵉⵏⵖ ⵜⵏⵜ ⴼⴰⴷ. ⴽⴽⵔⵏⵜ ⵜⵏⴼⵍⴰⵙ, ⵉⵡⵉⵏⵜ ⵜⵏⵜ ⵖⵔ ⵓⵅⵅⴰⵎ ⵏ ⵎⴰⵛⵛⴰ, ⵙⵖⵉⵎⵏⵜ ⵜⵏⵜ, ⵛⵛⵉⵏⵜ, ⵙⵡⵉⵏⵜ. ⵙⴰⵍⴰⵏⵜ ⵎⴰⵛⵛⴰ ⵏⵏⵙⵏⵜ, ⵓⵛⴰ ⵙⵙⵏⵜⵉⵏⵜ ⵙⴰⵡⴰⵍⵏⵜ. ⵜⵙⵇⵙⴰ ⵏⵓⵏⵊⴰ ⵜⴰⵎⵇⵇⵔⴰⵏⵜ ⵏ ⵜⵏⴼⵍⴰⵙ: - ⵎⴰⵏⵉ ⵜⵍⵍⴰ ⵜⴳⵍⵍⵉⴷⵜ ⵏ ⵜⵎⵓⵔⵜ ⴰⴷ? ⵜⴰⵔⵔⴰ ⵅⴰⴼⵙ ⵜⵏⴼⵍⵓⵙⵜ: - ⵜⴰⴳⵍⵍⵉⴷⵜ ⵏⵏⵖ ⵜⵎⵓⴷⴷⴰ ⴰⴷ ⵜⵥⵕ ⴰⴳⴷⵓⴷ ⵏ ⴰⵢⵜ ⵓⴷⵔⴰⵔ. ⵜⵙⵇⵙⴰ ⵜⵜ ⵜⵍⴰⵢⵜⵎⴰⵙ: - ⵎⵍⵎⵉ ⴷ ⵖⴰ ⵜⴷⵡⵍ? ⵜⴰⵔⵔⴰ ⵅⴰⴼⵙ ⵜⵎⵇⵇⵔⴰⵏⵜ ⵏ ⵜⵏⴼⵍⴰⵙ: - ⴰⴷ ⴷ ⵜⴰⵖⵓⵍ ⴰⵙⵙ ⵏ ⵡⴰⴽⵡⴰⵙ. ⴱⴱⵉⵔⵀⵏ ⵡⵓⵍⴰⵡⵏ ⵏ ⵜⵔⴱⴰⵜⵉⵏ ⵏⵏⵉ. ⵣⵔⵉⵏ ⵡⵓⵙⵙⴰⵏ. ⵜⵉⵏⴼⵍⴰⵙ ⵏⵏⵉ, ⵜⵓⴷⴼ ⵜⵏⵜ ⵜⵓⵔⴷⴰ. ⵉⵏⵏⴰ ⴰⵙⵏⵜ ⵉⵅⴼ ⵏⵏⵙⵏⵜ ⴰⵇⵇⴰ ⵉⵔⴳⴰⵣⵏ ⴰⴷ ⴷ ⵜⵉⵎⵖⴰⵔⵉⵏ. ⵉⵡⴰ, ⵎⵓⵏⵏⵜ ⴰⴷ ⵙⵉⵡⵍⵏⵜ ⵅⴼ ⵜⵖⴰⵡⵙⴰ ⴰⴷ. ⵜⵏⵏⴰ ⴰⵙⵏⵜ ⵜⵎⵇⵇⵔⴰⵏⵜ ⴳⵉⵙⵏⵜ: - ⵜⵓⴷⴼ ⵉⵢⵉ ⵜⵓⵔⴷⴰ ⵅⴼ ⵉⵔⴳⴰⵣⵏ ⴰⴷ. ⵉⵏⵏⴰ ⵉⵢⵉ ⵉⵅⴼ ⵉⵏⵓ ⴰⵇⵇⴰ ⴷ ⵜⵉⵔⴱⴰⵜⵉⵏ. ⵜⵙⵉⵡⵍ ⵜⵏⵏⵉⴹⵏ, ⵜⵏⵏⴰ: - ⴰⵥⵍⵉ ⴳⵉⵙⵏ ⵉⵍⵍⴰⵏ ⵢⵉⴼ ⵉⵥⵍⵢⴰⵡⵏ ⵏ ⵎⴰⵕⵕⴰ ⵜⵉⵔⴱⴰⵜⵉⵏ ⵏ ⵜⵎⵓⵔⵜ ⵏⵏⵖ. ⵜⵏⵏⴰ ⵜⵉⵙⵙ ⴽⵕⴰⴹⵜ: - ⵜⵉⵛⵍⵉ ⵏⵏⵙⵏ ⵜⴳⴳⴰ ⴰⵎ ⵜⵛⵍⵉ ⵏ ⵜⵔⴱⴰⵜⵉⵏ. ⴰⴷⴷⵓⴷ ⵏⵏⵙⵏ ⵉⴳⴳⴰ ⴰⵎ ⵡⴰⴷⴷⵓⴷ ⵏ ⵛⵛⴹⴱ, ⵓⴷⵎⴰⵡⵏ ⵏⵏⵙⵏ ⵛⵏⴰⵏ, ⵖⵓⴷⴰⵏ. ⵙⵉⵡⵍⵏⵜ, ⵙⵉⵡⵍⵏⵜ ⴰⵔ ⴰⵎⵉ ⴷ ⵜⴰⴷⴳⴳⵯⴰⵜ, ⵎⴰⵛⴰ, ⵓⵔ ⵓⴼⵉⵏⵜ ⴰⴼⵙⵙⴰⵢ ⵏ ⵜⵙⴰⵔⵔⵉⵡⵜ ⴰⴷ. ⵖⵔ ⵓⵎⴳⴳⴰⵔⵓ, ⵜⵏⵏⴰ ⴰⵙⵏⵜ ⵜⵎⵇⵇⵔⴰⵏⵜ ⵏⵏⵙⵏⵜ: - ⵜⴰⵙⴰⵔⵔⵉⵡⵜ ⴰⴷ, ⵓⵔ ⵜⵜ ⵜⴼⵙⵙⵉ ⵖⴰⵙ ⵜⴳⵍⵍⵉⴷⵜ. ⴰⴷ ⴷ ⵜⴰⵙ, ⴰⴷ ⴰⵙ ⵜⵜ ⵏⵉⵏⵉ. ⵜⵓⵙ ⴷ ⵜⴳⵍⵍⵉⴷⵜ. ⴼⴼⵖⵏⵜ ⵜⵏⴼⵍⴰⵙ ⴷ ⵉⵎⵖⴰⵔⵏ ⵏ ⵜⵎⵓⵔⵜ ⵃⵎⴰ ⴰⴷ ⵜⵜ ⵙⵏⵓⵊⵓⵏ, ⵏⵜⵜⴰⵜ ⴷ ⵜⴰⵔⵡⴰ ⵏⵏⵙ. ⵜⵉⴳⵓⵊⵉⵍⵉⵏ ⵏⵏⵉ, ⴼⴼⵖⵏⵜ ⴰⴽⵉⴷⵙⵏⵜ. ⵎⵎⵔⵏ ⵡⵓⵍⴰⵡⵏ ⵏⵏⵙⵏⵜ. ⵜⵏⵏⴰ ⴰⵙ ⵜⵍⴰⵢⵜⵎⴰⵙ: - ⴰⵢⵢⴰⵢ! ⵛⵃⴰⵍ ⵜⵛⵏⴰ ⵜⴳⵍⵍⵉⴷⵜ! ⵜⵏⵏⴰ ⴰⵙ ⵜⵓⴷⵔⵜ: - ⴰⵢⵢⴰⵢ! ⵛⵃⴰⵍ ⵖⵓⴷⴰⵏ ⵜⴰⵔⵡⴰ ⵏⵏⵙ! ⵜⵓⴷⴼ ⵜⴳⵍⵍⵉⴷⵜ, ⵏⵜⵜⴰⵜ ⴷ ⵜⴰⵔⵡⴰ ⵏⵏⵙ, ⵉⴱⵔⴳⵎⵎⵉ. ⵓⵎⵉ ⵜⵇⵇⵉⵎ, ⵜⵙⵇⵙⴰ ⵜⵉⵏⴼⵍⴰⵙ ⵅⴼ ⵜⵖⴰⵡⵙⵉⵡⵉⵏ ⵏ ⵓⴳⴷⵓⴷ. ⵜⴽⴽⵔ ⵜⵎⵇⵇⵔⴰⵏⵜ ⴳⵉⵙⵏⵜ, ⵜⴰⵍⵙ ⵜⴰⴼⵕⵉⴹⵜ ⵏ ⵜⴳⵓⵊⵉⵍⵉⵏ ⵏⵏⵉ. ⵜⴰⵔⵏⵉ, ⵜⵏⵏⴰ ⴰⵙ: - ⵢⵉⵡⵉ ⴰⵏⵖ ⴷ ⴰⵕⴱⴱⵉ ⵉⵔⴳⴰⵣⵏ ⴰⴷ ⴷ ⵜⵉⵎⵖⴰⵔⵉⵏ! ⵜⵙⵡⵉⵏⴳⵎ ⵜⴳⵍⵍⵉⴷⵜ, ⵓⵛⴰ ⵜⵏⵏⴰ ⴰⵙⵏⵜ: - ⵎⴰⵔⴰ ⵜⵅⵙⵎⵜ ⴰⴷ ⵜⵙⵙⵏⵎⵜ ⵎⴰ ⴷ ⵜⵉⵎⵖⴰⵔⵉⵏ ⵏⵉⵖ ⴷ ⵉⵔⴳⴰⵣⵏ, ⴷⵊⵎ ⵜⵏ ⴰⴷ ⵏⵙⵏ ⵜⴰⵎⴷⴷⵉⵜ ⴰⴷ, ⵙⴰⴷⵓ ⵜⵙⴽⵍⵓⵜ ⵏ ⵜⵎⵛⵎⴰⵛⵜ, ⵉⵍⵍⴰⵏ ⴳ ⵜⵓⵔⵜⵉⵜ ⵏ ⵉⴱⵔⴳⵎⵎⵉ. ⵎⴰⵔⴰ ⵉⵡⴹⴰ ⵅⴰⴼⵙⵏ ⵡⴰⴼⴰⵔ, ⵉⴷⵍ ⵜⵏ, ⴰⵇⵇⴰ ⴷ ⵜⵉⵎⵖⴰⵔⵉⵏ. ⵎⴰⵔⴰ ⵓⵔ ⵅⴰⴼⵙⵏ ⵉⵡⴹⵉ, ⴰⵇⵇⴰ ⴷ ⵉⵔⴳⴰⵣⵏ. ⵉⵡⴰ, ⵕⴰⵃⵏⵜ ⵜⵏⴼⵍⴰⵙ ⵖⵔ ⵜⴳⵓⵊⵉⵍⵉⵏ ⵏⵏⵉ, ⵏⵏⴰⵏⵜ ⴰⵙⵏⵜ: - ⵢⴰⵍⵍⴰⵀ ⴰⴷ ⵏⵙⵙⵣⵔⵉ ⵜⴰⵎⴷⴷⵉⵜ ⴰⴷ ⵙⴰⴷⵓ ⵜⵎⵛⵎⴰⵛⵜ. ⴰⵇⵇⴰ ⵉⵔⵖⴰ ⵢⵉⴹ ⴰⴷ. ⵔⴰⵔⵏⵜ ⵅⴰⴼⵙⵏⵜ ⵜⴳⵓⵊⵉⵍⵉⵏ: - ⵡⴰⵅⵅⴰ! ⵖⵔ ⵜⵉⴼⴰⵡⵜ, ⵉⴼⴼⵓⵜⵏⵜ ⴷⵍⵉⵏⵜ ⵙ ⵡⴰⴼⴰⵔ. - ⵉⵀ! ⵣⵉⵅⵏⵜⴰ ⴷ ⵜⵉⵎⵖⴰⵔⵉⵏ! ⵏⵏⴰⵏⵜ ⴰⵙⵏⵜ ⵜⵏⴼⵍⴰⵙ ⵏⵏⵉ. ⵣⵔⵉⵏ ⵡⵓⵙⵙⴰⵏ, ⵜⵉⴳⵓⵊⵉⵍⵉⵏ ⵏⵏⵉ ⵙⵙⴰⵔⴰⵏⵜ ⵜⴰⵎⵓⵔⵜ, ⵎⵎⵍⵓⵙⵙⵓⵏⵏⵜ ⴰⴽⴷ ⵜⴳⵍⵍⵉⴷⵜ, ⵥⵕⵉⵏⵜ ⵜⵓⴷⵔⵜ ⵏ ⵓⴳⴷⵓⴷ ⵏⵏⵙ ⵎⴰⵎⵛ ⵜⵍⵍⴰ. ⴽⵓ ⴰⵙⵙ, ⵜⵜⴼⴼⵖⵏⵜ ⵖⵔ ⵉⴳⵔⴰⵏ, ⵜⵜⵥⵥⵓⵏⵜ ⵜⵉⵙⴽⵍⴰ, ⴽⵔⵔⵣⵏⵜ ⵉⵎⵏⴷⵉ, ⵙⵙⵔⵡⴰⵜⵏⵜ, ⵜⵜⴳⴳⵏⵜ ⵜⴰⴼⵔⵙⵉⵜ ⴳ ⵜⵙⴰⵔⴼⵉⵏ, ⵏⵉⵖ ⵜⵜⴽⴽⵙⵏⵜ ⵜⴰⴼⵙⵓⵜ ⴷ ⵜⵏⵡⵡⴰⵛⵉⵏ. ⵓⵎⵉ ⵜⵏⵜ ⵥⵕⵉⵏ ⵜⴰⵔⵡⴰ ⵏ ⵜⴳⵍⵍⵉⴷⵜ ⵜⵜⵏⴽⴽⵔⵏⵜ ⵙ ⵜⵡⵓⵔⵉ ⵏ ⵓⴽⵔⴰⵣ, ⵜⵜⴰⵡⵙⵏⵜ ⵜⵉⵎⴽⵔⴰⵣⵉⵏ ⴷ ⵉⵎⴽⵔⴰⵣⵏ, ⵃⵜⵜⵛⵏⵜ, ⵣⴷⴷⵎⵏⵜ ... ⵎⵎⵔⵏ ⵡⵓⵍⴰⵡⵏ ⵏⵏⵙⵏ, ⵓⵛⴰ ⵏⵏⴰⵏ ⴰⵙ ⵉ ⵢⵉⵎⵎⴰⵜⵙⵏ: - ⵉⵇⵇⵏ ⴷ ⵖⴰⵔⵏⵖ ⴰⴷ ⵏⴼⴼⵖ ⵖⵔ ⵜⵎⵓⵔⵜ ⵏⵏⵖ ⵃⵎⴰ ⴰⴷ ⵏⴽⴽⵔ ⵙ ⵜⵡⵓⵔⵉ ⵏⵏⵙ ⴰⵎ ⵉⵙⵜⵉⵙ ⵏ ⵜⵎⵓⵔⵜ. ⵉⵡⴰ, ⴼⴼⵖⵏ ⵖⵔ ⵉⴳⵔⴰⵏ ⴰⴷ ⴽⵔⵣⵏ, ⴰⴷ ⴰⵔⵔⵏ ⵉⵎⵏⴷⵉ. ⵜⴰⴳⵍⵍⵉⴷⵜ ⵉⴱⴱⵉⵔⵀ ⵡⵓⵍ ⵏⵏⵙ. ⵉⵙⵉⵏ ⵜⴰⵔⵡⴰ ⵏ ⵜⴳⵍⵍⵉⴷⵜ ⵉⵎⵢⵔⴰⵏ ⴷ ⵜⵅⵓⵏⵛⴰⵢ, ⵓⵛⴰ ⵓⵢⵓⵔⵏ ⵖⵔ ⵉⴳⵔⴰⵏ ⴰⴷ ⵎⵊⴰⵔⵏ. ⴽⵓ ⵉⵊⵊ ⵙⵉⴳⵙⵏ ⵎⵉⵏ ⵉⵜⵜⴳⴳ. ⵛⴰ, ⵉⵎⵊⵊⴰⵔ. ⵛⴰ, ⵉⵙⵙⵔⵡⴰⵜ. ⵛⴰ, ⵉⵜⵜⴳⴳ ⵉⵎⵏⴷⵉ ⴳ ⵜⵙⴰⵔⴼⵉⵏ. ⵎⴰⵏⵉⵙ ⵎⴰ ⴽⴽⵉⵏⵜ ⵜⴳⵓⵊⵉⵍⵉⵏ ⵜⵜⴽⴽⵏ ⵙ ⵡⴰⵏⵙⴰ ⵏⵏⵉ, ⵔⵣⵣⵓⵏ ⴰⴷ ⴰⵙⵏⵜ ⵙⵙⵉⵖⵏ ⴰⴼⵓⵙ. ⵍⵎⵎⴷⵏ ⵜⴰⵡⵓⵔⵉ ⵏ ⵜⵎⵓⵔⵜ. ⴰⵏⴱⴷⵓ ⴰⵎⵏ ⵉⵍⵍⴰ ⵏⵉⵜⵏⵉ ⴳ ⵉⴳⵔⴰⵏ. ⵉⵏⵏⴰ ⴰⵙ ⵓⵎⵇⵇⵔⴰⵏ ⵏ ⵜⴰⵔⵡⴰ ⵏ ⵜⴳⵍⵍⵉⴷⵜ: - ⴰⵢⵢⴰⵡ! ⵛⵃⴰⵍ ⵉⵖⵓⴷⴰ ⴰⴷ ⵏⴳⴳ ⵜⴰⵡⵓⵔⵉ ⴰⴽⴷ ⵉⵙⵜⵉⵙ ⵏ ⵜⵎⵓⵔⵜ! ⵜⵉⵏⴼⵍⴰⵙ, ⵥⵕⵉⵏⵜ ⵜⴰⵔⵡⴰ ⵏ ⵜⴳⵍⵍⵉⴷⵜ ⵜⵜⴽⴽⵏ ⵎⴰⵏⵉⵙ ⵜⵜⴽⴽⵏⵜ ⵜⴳⵓⵊⵉⵍⵉⵏ. ⵥⵕⵉⵏⵜ ⵜⵏ ⵙⵙⴰⵖⴰⵏ ⴰⵙⵏⵜ ⴰⴼⵓⵙ. ⵉⵡⴰ, ⴷⴷⵓⵏⵜ ⵖⵔ ⵉⵎⵎⴰⵜⵙⵏ, ⵏⵏⴰⵏⵜ ⴰⵙ: - ⴰⵇⵇⴰ ⵜⴰⵔⵡⴰ ⵏⵏⵎ, ⵜⵜⵅⵙⵏ ⵜⵉⴳⵓⵊⵉⵍⵉⵏ ⴰⴷ. ⴰⵇⵇⴰ ⵎⴰⵏⵉⵙ ⵖⴰ ⴽⴽⵏⵜ ⵜⵜⴽⴽⵏ ⵙ ⵡⴰⵏⵙⴰ ⵏⵏⵉ. ⴰⵔⵏⵉⵏⵜ ⵏⵏⴰⵏⵜ ⴰⵙ: - ⵜⴰⵔⵡⴰ ⵏⵏⵎ, ⴰ ⵜⴰⴳⵍⵍⵉⴷⵜ ⵏⵏⵖ, ⵉⵇⵇⵏ ⴷ ⵖⴰⵔⵙⵏ ⴰⴷ ⴳⴳⵏ ⵜⵉⵎⵖⴰⵔⵉⵏ ⵏⵏⵙⵏ. ⵜⵉⵔⴱⴰⵜⵉⵏ ⴰⴷ ⴷ ⵉⵙⵜⵉⵙ ⵏ ⵜⵎⵓⵔⵜ, ⵥⵉⵍⵏⵜ, ⵖⴰⵔⵙⵏⵜ ⵜⵓⵎⴳⵉⵎⵜ ⵜⴼⵓⵍⴽⵉ, ⵙⵙⵏⵏⵜ ⵜⴰⵡⵓⵔⵉ ⵏ ⵜⵎⵓⵔⵜ. ⵏⴽⵏⵉⵏ ⵏⵓⵙ ⴷ ⴰⴷ ⴰⵎ ⵏⵉⵏⵉ ⴰⴷ ⵜⵏⵜ ⵜⴳⴳⴷ ⴷ ⵜⵉⵙⵍⴰⵜⵉⵏ ⵏⵏⵎ. ⵜⴰⵔⵔ ⵅⴰⴼⵙⵏⵜ ⵜⴳⵍⵍⵉⴷⵜ: - ⵎⴰⵔⴰ ⵅⵙⵏ ⵜⴰⵔⵡⴰ ⵉⵏⵓ, ⴰⴷ ⴰⵙⵏ ⴳⴳⵖ ⵜⴰⵎⵖⵔⴰ ⴰⵙⵙ ⵏ ⵡⴰⴽⵡⴰⵙ. ⵎⴰⵛⴰ, ⵉⵇⵇⵏ ⴷ ⵖⴰⵔⵏⵖ ⴰⴷ ⵏⵙⵙⵇⵙⴰ ⵜⵉⵔⴱⴰⵜⵉⵏ ⵎⴰ ⵅⵙⵏⵜ ⵏⵉⵖ ⵓⵔ ⵅⵙⵏⵜ. ⵜⴰⵔⵡⴰ ⵏ ⵜⴳⵍⵍⵉⴷⵜ, ⴱⴱⵉⵔⵀⵏ ⵡⵓⵍⴰⵡⵏ ⵏⵏⵙⵏ. ⵏⵏⴰⵏ ⵉ ⵉⵎⵎⴰⵜⵙⵏ: - ⵏⴽⵏⵉⵏ ⵏⵅⵙ ⴰⴷ ⵜⵏⵜ ⵏⴰⵡⵉ. ⵜⵓⴷⵔⵜ ⴰⴽⴷ ⵉⵙⵜⵉⵙ ⵏ ⵜⵎⵓⵔⵜ, ⵜⵥⵉⵍ. ⵜⵉⵔⴱⴰⵜⵉⵏ ⵏⵏⵉ, ⵅⵙⵏⵜ ⵓⵔⴰ ⴷ ⵏⵉⵜⵏⵜⵉ. ⵏⵏⴰⵏⵜ ⴰⵙⵏⵜ ⵉ ⵜⵏⴼⵍⴰⵙ: ⵜⴰⵔⵡⴰ ⵏ ⵜⴳⵍⵍⵉⴷⵜ, ⵥⵉⵍⵏ. ⵏⵅⵙ ⴰⴷ ⵉⵍⵉⵏ ⴷ ⵉⵔⴳⴰⵣⵏ ⵏⵏⵖ. ⵉⵡⴰ, ⴰⵎⵏⵏⵉ ⴳⴳⵉⵏ. ⴽⵓ ⵉⵛⵜ ⵜⴼⵔⵏ ⵡⵏⵏⵉ ⵜⵅⵙ. ⴽⵓ ⵉⵊⵊ ⵉⴼⵔⵏ ⵜⵏⵏⵉ ⵉⵅⵙ. ⴰⵙⵙ ⵏ ⵡⴰⴽⵡⴰⵙ, ⵎⵓⵏⵏ, ⴳⴳⵉⵏ ⵜⴰⵎⵖⵔⴰ, ⵙⵏⵡⵊⵓⵏ ⵉⵡⴷⴰⵏ, ⵉⵡⵉⵏ ⴷ ⵉⵎⴷⵢⴰⵣⵏ, ⴼⵜⵍⵏ ⵙⵉⵙⵓ. ⵎⴰⵕⵕⴰ ⴰⴳⴷⵓⴷ ⵏ ⵜⵎⵓⵔⵜ ⴳ ⵓⵔ ⵉⵍⵍⵉ ⴷⵖⵍ, ⴱⴱⵉⵔⵀⵏ ⵡⵓⵍⴰⵡⵏ ⵏⵏⵙⵏ. ⵣⵔⵉⵏ ⵉⵙⴳⴳⵯⴰⵙⵏ. ⵢⵓⵙ ⴷ ⵢⵉⵊⵊ ⵏ ⵡⴰⵙⵙ ⴰⴷ ⵎⵙⴱⴹⴰⵏⵜ ⵜⴳⵓⵊⵉⵍⵉⵏ. ⵎⵉⵏⵣⵉ, ⴰⴳⴷⵓⴷ ⵉⵊⴰⵡ ⵃⵎⴰ ⴰⴷ ⵜⵏⵜ ⵜⴷⵏⵏⴰ ⵜⴳⵍⵍⵉⴷⵜ ⴷ ⵜⵉⵏⵣⵣⵓⵔⴼⴰ ⴳ ⵜⴳⵍⴷⵉⵜ. ⵏⵏⴰⵏ ⴰⵙ: ⵜⵉⵔⴱⴰⵜⵉⵏ ⴰⴷ ⴰⵎⵏ ⵙⵙⵏⵏⵜ ⵜⴰⵡⵓⵔⵉ ⵏ ⵜⵎⵓⵔⵜ, ⵙⵙⵏⵏⵜ ⴳ ⵢⵉⴳⵔ ⵏ ⵉⵣⵔⴼⴰⵏ. ⵉⵡⴰ, ⵜⴽⴽⵔ ⵜⴳⵍⵍⵉⴷⵜ ⵜⴷⵏⵏⴰ ⵜⵏⵜ ⴳ ⵜⵎⵏⴰⴹⵉⵏ ⵉⴳⴳⵯⵊⵏⵜ. ⴽⵓ ⵉⵛⵜ ⵎⴰⵏⵉ ⵜⵜⵙⵇⴰⴷ. ⴰⴳⴷⵓⴷ ⵉⵎⵎⵔ ⵡⵓⵍ ⵏⵏⵙ, ⵉⵙⵏⵉⵎⵎⵔ ⵉ ⵜⴳⵍⵍⵉⴷⵜ. ⵜⵉⵏⵣⵣⵓⵔⴼⴰ, ⴳⴳⵉⵏⵜ ⵜⴰⵡⵓⵔⵉ ⵏⵏⵙⵏⵜ ⴰⵎⵏⵜⵏⵏⴰ. ⵎⴰⵕⵕⴰ ⵜⴰⵔⵡⴰ ⵏ ⵜⵎⵓⵔⵜ ⵜⵛⵏ ⵜⵓⴷⵔⵜ ⵏⵏⵙⵏ. ⵓⵔ ⵉⵇⵇⵉⵎ ⴷⵖⵍ, ⵓⵔ ⵉⵇⵇⵉⵎ ⴷⴷⵏⴼ. ⵣⵔⵉⵏ ⵡⵓⵙⵙⴰⵏ, ⵜⵍⵓⵍ ⵖⴰⵔ ⵏⵓⵏⵊⴰ ⵉⵛⵜ ⵏ ⵜⵃⵏⵊⵉⵔⵜ ⵜⴳⴳⴰ ⴰⵙ ⵉⵙⵎ ⵉⵙⵍⴰⵏ. ⵉⵣⵔⵉ ⵓⵙⴳⴳⵯⴰⵙ ⵏⵏⵉⴹⵏ, ⵉⵍⵓⵍ ⵖⴰⵔⵙ ⵓⵔⴱⴰ, ⵜⴳⴳⴰ ⴰⵙ ⵉⵙⵎ ⵎⴰⵙⵉⵏ. ⵜⵖⵓⴷⴰ ⵜⵓⴷⵔⵜ ⵏⵏⵙ ⴷ ⵜⵏⵏⵉ ⵏ ⵜⴰⵔⵡⴰ ⵏⵏⵙ. ⵎⴰⵛⴰ, ⵉⵊⵊ ⵏ ⵡⴰⵙⵙ ⵢⵓⵙ ⴷ ⵓⵏⵖⵎⵉⵙ ⵅⴼ ⵜⴳⵍⵍⵉⴷⵜ ⵜⵎⵎⵓⵜ. ⵕⵕⵥⵏ ⵡⵓⵍⴰⵡⵏ ⵏ ⵜⴳⵓⵊⵉⵍⵉⵏ ⴷ ⵢⵉⵏⵏⵉ ⵏ ⵓⴳⴷⵓⴷ. ⴼⴼⵖⵏ ⵉⵡⴷⴰⵏ ⵖⵔ ⵉⵣⵓⵔⴰⵢ, ⵜⵜⵔⵓⵏ ⵅⴰⴼⵙ. ⵓⵎⵉ ⵜⵜ ⵏⴹⵍⵏ, ⵉⵊⴰⵡ ⵓⴳⴷⵓⴷ ⵖⵔ ⵜⵏⴼⵍⴰⵙ ⵃⵎⴰ ⴰⴷ ⴷⵏⵏⴰⵏⵜ ⵏⵓⵏⵊⴰ ⴷ ⵜⴰⴳⵍⵍⵉⴷⵜ ⵏ ⵜⵎⵓⵔⵜ. ⵏⵓⵏⵊⴰ, ⵜⵇⵇⵉⵎ ⵅⴼ ⵓⵙⴳⴰⵡⵔ ⵏ ⵜⴳⵍⴷⵉⵜ, ⵜⴷⵡⵍ ⴷ ⵜⴰⴳⵍⵍⵉⴷⵜ ⵏ ⵜⵎⵓⵔⵜ ⴳ ⵓⵔ ⵉⵍⵍⵉ ⴷⵖⵍ. ⵣⵔⵉⵏ ⵡⵓⵙⵙⴰⵏ, ⵓⵙⵉⵏ ⴷ ⵢⵉⵏⵏⵉⴹⵏ. ⴰⵢⵔⴰⴷ ⵏⵏⵉ ⵉⵅⵙⵏ ⴰⴷ ⵉⵛⵛ ⵜⵉⵔⴱⴰⵜⵉⵏ, ⵓⵏⵏⵓⴹⵏ ⵙⵉⴳⵙ ⵡⵓⵙⵙⴰⵏ. ⵜⴰⴳⴰⵏⵜ, ⵜⵓⵥⵖ. ⵓⵔ ⵢⵓⴼⵉ ⵎⵉⵏ ⵖⴰ ⵉⵛⵛ. ⵉⴽⴽⵔ, ⵉⴼⴼⵖ ⴰⴷ ⵉⵜⵜⵔ. ⴰⵟⵟⴰⵚ ⵏ ⵓⴱⵔⵉⴷ ⵉ ⵉⵡⵜⴰ. ⵢⵉⵡⴹ ⵖⴰⵔ ⵉⴱⵔⴳⵎⵎⵉ ⵏ ⵜⴳⵍⵍⵉⴷⵜ ⵏⵓⵏⵊⴰ. ⵉⵙⵇⴰⵕⵇⴱ ⴳ ⵜⵡⵓⵔⵜ. ⵜⵙⵍⴰ ⴰⵙ ⵜⴳⵍⵍⵉⴷⵜ. ⵜⵙⵙⵉⵊ ⴷ ⵅⴰⴼⵙ ⵙⴳ ⵓⵙⵕⵊⵎ, ⵜⵙⵙⵓⵙⵏ ⵉⵜ. ⵎⴰⵛⴰ, ⵏⵜⵜⴰ, ⵓⵔ ⵜⵜ ⵉⵙⵙⵓⵙⵏ. ⵜⵏⵏⴰ ⴰⵙ: - ⵎⵉ ⵛⴽ ⵢⵓⵖⵉⵏ, ⴰ ⴰⵢⵔⴰⴷ? ⵉⵏⵏⴰ ⴰⵙ: - ⵓⵏⵏⵓⴹⵏ ⵙⴳ ⵉⵢⵉ ⵡⵓⵙⵙⴰⵏ. ⵜⴰⴳⴰⵏⵜ, ⵜⵓⵥⵖ, ⵉⵎⵓⴷⴰⵔⵏ ⵔⵡⵍⵏ. ⵔⵅⵅⵓ, ⵉⵏⵖ ⵉⵢⵉ ⵍⴰⵥ. ⵜⵏⵏⴰ ⴰⵙ ⴳ ⵡⵓⵍ ⵏⵏⵙ: - ⵉⵀ! ⵜⴰ ⴷ ⵜⴰⵎⴳⴳⴰⵔⵓⵜ ⵏ ⵡⵏⵏⵉ ⵉⵅⵙⵏ ⴰⴷ ⵉⵛⵛ ⵉⵙⵜⵉⵙ ⵏ ⵜⵎⵓⵔⵜ! ⵜⵓⵖⴰ ⵢⵓⵃⵍ, ⵉⵍⵍⵓⵥ, ⵉⴼⴼⵓⴷ, ⵉⵇⵇⵙ ⴰⵙ ⵓⵚⵎⵎⵉⴹ. ⵜⵙⵙⵉⴷⴼ ⵉⵜ, ⵜⴳⴳⴰ ⴰⵙ ⵜⵉⵎⵙⵙⵉ ⴰⴷ ⵉⵥⵖⵍ, ⵜⵓⵛ ⴰⵙ ⴰⴷ ⵉⵛⵛ, ⴰⴷ ⵉⵙⵓ. ⵜⵏⵏⴰ ⴰⵙ: - ⵛⵛ, ⴰ ⴰⵢⵔⴰⴷ! ⴰⵔ ⴰⵎⵉ ⴷ ⵜⴰⵎⴷⴷⵉⵜ, ⵜⵏⵏⴰ ⴰⵙⵏ ⵉ ⵜⴰⵔⵡⴰ ⵏⵏⵙ: - ⴰ ⵜⴰⵔⵡⴰ ⵉⵏⵓ, ⵖⵔ ⵓⵎⵏⵙⵉ ⵜⵜⵔⵜ ⵙⴳ ⵉⵢⵉ ⴰⴷ ⴰⵡⵎ ⴰⵍⵙⵖ ⵉⵛⵜ ⵏ ⵜⵏⴼⵓⵙⵜ. ⵏⴽⴽ, ⴰⴷ ⴰⵡⵎ ⵉⵏⵉⵖ ⵜⴰⵏⴼⵓⵙⵜ, ⴰ ⵜⴰⵔⵡⴰ ⵉⵏⵓ, ⵅⴰⴼⵉ ⵉ ⵜⵍⵍⴰ. ⴽⵏⵏⵉⵡ, ⵉⵏⵉⵜ ⵉⵢⵉ ⵡⴰⵀ, ⴰ ⵉⵎⵎⴰ, ⴰⵍⵙ ⴰⵏⵖ ⵜⵏⵏⵉ ⵅⴰⴼⵎ. ⵔⴰⵔⵏ ⵅⴰⴼⵙ ⵜⴰⵔⵡⴰ ⵏⵏⵙ: - ⵡⴰⵅⵅⴰ, ⴰ ⵉⵎⵎⴰ! ⵉⵡⴰ, ⴰⵔ ⴰⵎⵉ ⴷ ⴰⵎⵏⵙⵉ, ⵇⵇⵉⵎⵏ ⴰⴷ ⵎⵓⵏⵙⵡⵏ, ⵏⵏⴰⵏ ⴰⵙ: - ⴰⵍⵙ ⴰⵏⵖ, ⴰ ⵉⵎⵎⴰ, ⵉⵛⵜ ⵏ ⵜⵏⴼⵓⵙⵜ. ⵜⵏⵏⴰ ⴰⵙⵏ: - ⵜⴰⵏⴼⵓⵙⵜ, ⴰ ⵜⴰⵔⵡⴰ ⵉⵏⵓ, ⵅⴰⴼⵉ ⵜⵍⵍⴰ. ⵏⵏⴰⵏ ⴰⵙ: - ⵡⴰⵅⵅⴰ, ⴰⵍⵙ ⴰⵏⵖ ⵜⴰⵏⴼⵓⵙⵜ ⵅⴰⴼⵎ ⵉⵍⵍⴰⵏ ⴰ ⵉⵎⵎⴰ! ⵜⵙⵙⵏⵜⵉ ⵜⴳⵍⵍⵉⴷⵜ, ⵜⵜⴰⵍⵙ ⴰⵙⵏ ⵜⴰⵏⴼⵓⵙⵜ: - ⵜⴰⵏⴼⵓⵙⵜ ⵉⵏⵓ, ⴰ ⵎⴰⵙⵉⵏ, ⴰ ⵎⴻⵎⵎⵉ, ⵜⴰⵏⴼⵓⵙⵜ ⵉⵏⵓ, ⴰ ⵉⵙⵍⴰⵏ, ⴰ ⵜⵛⵓⵏⵉ, ⴰ ⵉⵍⵍⵉ, ⵜⴰⵏⴼⵓⵙⵜ ⵉⵏⵓ, ⵢⵓⵍⵙ ⵜⵜ ⵓⵊⴹⵉⴹ ⵏ ⵜⴳⴰⵏⵜ ⵉ ⵉⵎⵓⴷⴰⵔⵏ ⴷ ⵉⵡⴷⴰⵏ, ⵢⵓⵍⵙ ⵜⵜ ⵙ ⵜⵏⵉⵅⵜ ⵏ ⵜⵎⵊⵡⵉⵏ ⴷ ⵢⵉⵍⵙ ⵏ ⵉⵣⵍⴰⵏ. ⵜⴰⵏⴼⵓⵙⵜ ⵉⵏⵓ ⵜⵎⵖⴰⵔ! ⵓⵔ ⵖⴰⵔⵙ ⴰⵙⵙⵏⵜⵉ! ⵓⵔ ⵖⴰⵔⵙ ⴰⵎⴳⴳⴰⵔ! ⵏⴽⵏⵉⵏ, ⴰ ⵜⴰⵔⵡⴰ ⵉⵏⵓ, ⴽⵕⴰⴹⵜ ⵏ ⵜⵡⵎⴰⵜⵉⵏ ⵜⵉⴳⵓⵊⵉⵍⵉⵏ. ⵏⴼⴼⵖ ⴰⴷ ⵏⵕⴰⵃ ⴰⴷ ⵏⵣⴷⵎ ⴳ ⵜⴰⴳⴰⵏⵜ. ⵜⴰⴳⴰⵏⵜ ⵏⵏⵉ ⵜⵉⴳⴳⵯⵊ, ⵉⵣⴷⴷⵖ ⴳⵉⵙ ⵓⵢⵔⴰⴷ. ⵏⵖⵉⵍ ⴰⴷ ⴰⵏⵖ ⵉⵙⵏⵓⵊⵓ, ⴰⴷ ⴰⵏⵖ ⵉⵡⵛ ⴰⴷ ⵏⵛⵛ, ⴰⴷ ⵏⵙⵓ. ⵓⵎⵉ ⵏⵉⵡⴹ, ⵉⴼⴼⵖ ⴷ ⵅⴰⴼⵏⵖ ⵓⵢⵔⴰⴷ ⵏⵏⵉ. ⴰⵢⵢⴰⵡ ⵛⵃⴰⵍ ⵉⵎⵖⴰⵔ. ⵖⴰⵔⵙ ⵜⵉⵖⵎⴰⵙ ⴰⵎ ⵉⵍⵢⵣⴰⵎ. ⵖⴰⵔⵙ ⴰⵛⵛⴰⵔⵏ ⴰⵎ ⵉⵖⵏⴷⴰⵏ. ⵖⴰⵔⵙ ⴰⵏⵡⵡⴰⵔ ⴰⵎ ⵜⴼⵔⵓⵜ! ⵉⵏⵏⴰ ⴰⵏⵖ: - ⴰⴷ ⴽⵏⵏⵉⵏⵜ ⵛⵛⵖ! ⵏⴻⵏⵏⴰ ⴰⵙ: - ⵏⴽⵏⵉⵏ, ⴰ ⴰⵎⵖⴰⵔ, ⵉⵙⵜⵉⵙ ⵏ ⵜⵎⵓⵔⵜ, ⵓⵔ ⵏⵜⵜⵡⴰⵛⵛⵉ, ⵓⵔ ⵏⵜⵜⵎⵡⵛⵉ. ⵉⵏⵏⴰ ⴰⵏⵖ: - ⴰⴷ ⴽⵏⵏⵉⵏⵜ ⵛⵛⵖ! ⵏⵙⵖⵓⵢ, ⵏⴻⵏⵏⴰ ⴰⵙ: - ⴰ ⴰⵢⵔⴰⴷ! ⴰ ⴰⵎⵖⴰⵔ ⵏ ⵜⴰⴳⴰⵏⵜ. ⵉⵎⵖⴰⵔⵏ, ⵜⴰⵔⵡⴰ ⵏ ⵜⵎⵓⵔⵜ, ⵓⵔ ⵜⵜⴻⵜⵜⵏ ⵉⵙⵜⵉⵙ ⵏ ⵜⵎⵓⵔⵜ! ⵉⵏⵏⴰ ⴰⵏⵖ: - ⴰⴷ ⴽⵏⵏⵉⵏⵜ ⵛⵛⵖ, ⴰⴷ ⴽⵏⵏⵉⵏⵜ ⵛⵛⵖ! ⵏⵓⵃⵍ ⵏⵙⵙⵉⵡⵍ ⴰⴽⵉⴷⵙ. ⵎⴰⵛⴰ, ⵏⵜⵜⴰ ⵉⵅⵙ ⴰⴷ ⴰⵏⵖ ⵉⵛⵛ ⵎⴰⵕⵕⴰ. ⵏⵙⵖⵓⵢ, ⴰⵜⴰⵖ ⴰⴷ ⴰⵙ ⵏⵣⵣⵉⵍⵍⵣ. ⵎⴰⵛⴰ, ⵉⵏⵏⴰ ⴰⵏⵖ: - ⴰⴷ ⴽⵏⵏⵉⵏⵜ ⵛⵛⵖ! ⵏⵜⵜⵔ ⵜⴰⴼⵓⴽⵜ ⴰⴷ ⵜⴰⵍⵉ, ⴰⴷ ⵜⴰⵣⵣⵍ ⵅⴼ ⵓⵢⵔⴰⴷ! ⵏⵙⵖⵓⵢ ⵖⴰⵔⵙ, ⵏⴻⵏⵏ ⴰⵙ: ⵜⴰⴼⵓⴽⵜ, ⴰ ⵜⴰⴼⵓⴽⵜ! ⴰ ⵜⴰⴳⵍⵍⵉⴷⵜ ⵉⴳⵏⵡⴰⵏ, ⵏⴽⵏⵉⵏ, ⵉⵙⵜⵉⵙ ⵏ ⵜⵎⵓⵔⵜ, ⴰⵢⵔⴰⴷ ⵉⵅⵙ ⴰⴷ ⴰⵏⵖ ⵉⵏⵖ ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ. ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵜⴰⴼⵓⴽⵜ, ⴰ ⵜⴰⴼⵓⴽⵜ! ⴰⵍⵉ ⴷ, ⴰⵣⵣⵍ ⵅⴰⴼⵙ ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ! ⵎⴰⵛⴰ, ⵜⵔⴰⵔ ⵅⴰⴼⵏⵖ ⵜⴼⵓⴽⵜ, ⵜⵏⵏⴰ ⴰⵏⵖ: - ⴰⴱⵔⵉⴷ ⵉⵏⵓ ⵉⵖⵣⵣⵉⴼ. ⵓⵔ ⵣⵎⵎⴰⵔⵖ ⴰⴷ ⴰⵡⴹⵖ! ⵓⵎⵉ ⵓⵔ ⴷ ⵜⵢⵔⵉ ⵜⴼⵓⴽⵜ, ⵏⵜⵜⵔ ⵉⵜⵔⴰⵏ ⴰⴷ ⴰⵍⵉⵏ, ⴰⴷ ⴰⵣⵣⵍⵏ ⵅⴼ ⵓⵢⵔⴰⴷ. ⵎⴰⵛⴰ, ⵏⵏⴰⵏ ⴰⵏⵖ: - ⵉⴷⵍ ⴰⵏⵖ ⵓⵙⴳⵏⵓ, ⴰⴱⵔⵉⴷ ⵏⵏⵖ ⵉⵣⵣⵓⴳⴰⵔⵜ! ⵏⵜⵜⵔ ⵜⴰⵣⵉⵔⵉ ⴰⴷ ⵜⴰⵍⵉ, ⴰⴷ ⵜⴰⵣⵣⵍ ⵅⴼ ⵓⵢⵔⴰⴷ. ⵏⵙⵖⵓⵢ ⵖⴰⵔⵙ: ⵜⴰⵣⵉⵔⵉ, ⵜⴰⵣⵉⵔⵉ! ⵜⴰⴳⵍⵍⵉⴷⵜ ⵓⴳⵏⵏⴰ, ⵏⴽⵏⵉⵏ, ⵉⵙⵜⵉⵙ ⵏ ⵜⵎⵓⵔⵜ, ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵏⵖ ⵙ ⵡⴰⵛⵛⴰⵔⵏ ⵏⵏⵙ ⵉⴳⴳⵉⵏ ⴰⵎ ⵉⵖⵏⴷⴰⵏ. ⴰⵢⵔⴰⴷ, ⵉⵅⵙ ⴰⴷ ⴰⵏⵖ ⵉⵛⵛ ⵙ ⵜⵖⵎⴰⵙ ⵏⵏⵙ ⵉⴳⴳⵉⵏ ⴰⵎ ⵉⵍⵢⵣⴰⵎ. ⵜⴰⵣⵉⵔⵉ, ⵜⴰⵣⵉⵔⵉ! ⴰⵍⵉ ⴷ, ⴰⵣⵣⵍ ⵅⴰⴼⵙ ⵃⵎⴰ ⵏⴽⵏⵉⵏ ⴰⴷ ⵏⴷⴷⴰⵔ ⵜⵓⴷⵔⵜ ⵏⵏⵖ ⵉⵛⵏⴰⵏ! ⵎⴰⵛⴰ, ⵜⵔⴰⵔ ⵅⴰⴼⵏⵖ ⵜⵣⵉⵔⵉ, ⵜⵏⵏⴰ ⴰⵏⵖ: - ⴰⴱⵔⵉⴷ ⵉⵏⵓ ⵉⴳⴳⵯⵊ. ⴰⴱⵔⵉⴷ ⵉⵏⵓ ⵉⵡ ¨ ⴹⴹⴰⵕ! ⵏⵜⵜⵔ ⵙⴳ ⵉⵎⵎⴰⵜⵏⵖ ⵏⵓⵎⵉⴷⵢⴰ ⴰⴷ ⴰⵏⵖ ⵜⵙⵙⵏⵊⵎ ⵙⴳ ⵓⵢⵔⴰⴷ. ⵜⵏⵏⴰ ⴰⵏⵖ: - ⴰⴱⵔⵉⴷ ⵉⵏⵓ ⵢⵓⴷⵙ, ⵜⴰⵍⵍⵙⵜ ⴰⴷ ⵜⴼⴼⵖ, ⴰⴳⵏⵏⴰ ⴰⴷ ⵉⵚⴼⴹ, ⴰⵢⵔⴰⴷ ⴰⴷ ⵉⵔⵡⵍ, ⵉⵙⵜⵉⵙ ⵏ ⵜⵎⵓⵔⵜ ⴰⴷ ⴷⵔⵏⵜ, ⴰⴷ ⴼⴼⵖⵏⵜ ⵜⴰⴳⴰⵏⵜ ⵖⵔ ⵜⵎⵓⵔⵜ ⵉⵛⵏⴰⵏ, ⴰⴷ ⴷⵡⵍⵏⵜ ⴷ ⵜⵉⵙⴷⵏⴰⵏ! ⵜⵢⵔ ⴷ ⵜⵣⵉⵔⵉ. ⵜⴹⵡⴰ ⵜⴰⵍⵍⵙⵜ. ⵏⴽⴽⵔ, ⵏⵓⵢⵓⵔ, ⵏⵟⵟⴼ ⴰⴱⵔⵉⴷ. ⵏⵓⵢⵓⵔ, ⵏⵓⵢⵓⵔ, ⵏⵔⵣⵣⵓ ⵅⴼ ⵜⵎⵓⵔⵜ ⵉⵛⵏⴰⵏ, ⵓⵔ ⴳ ⵉⵍⵍⵉ ⴷⵖⵍ, ⵎⴰⵏⵉ ⴰⴷ ⵏⴷⵡⵍ ⴷ ⵜⵉⵙⴷⵏⴰⵏ. ⴰⵟⵟⴰⵚ ⵏ ⵓⴱⵔⵉⴷ ⵉ ⵏⵓⵢⵓⵔ. ⵏⵎⵙⴰⴳⴰⵔ ⴰⴽⴷ ⵢⵉⵛⵜ ⵏ ⵜⵎⵖⴰⵔⵜ, ⵏⵙⵇⵙⴰ ⵜⵜ, ⵜⵏⵏⴰ ⴰⵏⵖ: - ⵓⵢⵓⵔⵎⵜ, ⴰ ⵉⵙⵜⵉ, ⵀⴰ ⵉⴼⵔⵉ ⵏ ⵓⵎⵖⴰⵔ ⵏ ⵜⴰⵢⵔⵉ, ⵉⵏⵉⵎⵜ ⴰⵙ ⵎⴰⵏⵉ ⴷ ⵜⵓⵙⴰ ⵜⵎⵓⵔⵜ ⵏ ⵜⴰⵢⵔⵉ. ⵏⵙⵏⵉⵎⵎⵔ ⵉ ⵜⵎⵖⴰⵔⵜ ⵏⵏⵉ. ⵓⵛⴰ, ⵏⵓⵢⵓⵔ. ⵓⵎⵉ ⵏⵉⵡⴹ, ⵏⵓⴷⴼ ⴳ ⵉⴼⵔⵉ. ⵉⵏⵏⴰ ⴰⵏⵖ ⵓⵎⵖⴰⵔ ⵏ ⵜⴰⵢⵔⵉ: - ⵀⴰ ⵙⵉⵙⵓ, ⵛⵛⵎⵜ ⵙⵉⴳⵙ ⵜⴰⵖⵏⵊⴰⵢⵜ ⵜⴰⵖⵏⵊⴰⵢⵜ, ⵀⴰ ⴰⵕⵕⵓⴹ, ⵉⵙⵉⵎⵜ ⵉⵙⵍⵀⴰⵎⵏ ⴷ ⵉⵇⵓⴱⴱⴰⵏ ⴷ ⵉⵇⴰⵕⴼⵟⴰⵏⵏ, ⵀⴰ ⵉⵢⵙⴰⵏ, ⵏⵢⵎⵜ ⵅⴰⴼⵙⵏ. ⵉⵎⵍ ⴰⵏⵖ ⴰⴱⵔⵉⴷ ⵖⴰⵔ ⵜⵎⵓⵔⵜ ⵓⵔ ⴳ ⵉⵍⵍⵉ ⴷⵖⵍ. ⵉⵏⵏⴰ ⴰⵏⵖ: - ⵉⵕⴹⵎⵜ ⵉⵇⵓⴱⴱⴰⵏ ⵏ ⵉⵔⴳⴰⵣⵏ, ⵃⵎⴰ ⵓⵔ ⴽⵏⵏⵉⵏⵜ ⵜⵜⵙⵙⵏⵏ ⵜⴰⵔⵡⴰ ⵏ ⴷⵖⵍ. ⵉⵡⴰ, ⴰⵎⵏⵏⵉ ⵉ ⵏⴳⴳⴰ. ⵏⵓⵢⵓⵔ, ⵏⵓⵢⵓⵔ, ⵏⵓⵢⵓⵔ ⴰ ⵜⴰⵔⵡⴰ ⵉⵏⵓ! ⵉⵢⵙⴰⵏ ⵏⵏⵉ, ⴹⴼⵚⵏ ⴰⴱⵔⵉⴷ ⴷ ⴰⴹⴼⴰⵚ. ⵏⵉⵡⴹ ⵜⴰⵎⵓⵔⵜ ⵏ ⵜⴰⵢⵔⵉ ⵎⴰⵏⵉ ⵓⵔ ⴳ ⵉⵍⵍⵉ ⴷⵖⵍ, ⵏⵓⴼⴰ ⴷⵉⵏⵏ ⵜⵉⵏⴼⵍⴰⵙ ⵏ ⵜⵎⵓⵔⵜ ⵏⵏⵉ. ⵜⵖⵉⵍ ⴰⵙⵏⵜ ⵏⴽⵏⵉⵏ ⴷ ⵉⵔⴳⴰⵣⵏ. ⵙⵙⵉⴷⴼⵏⵜ ⴰⵏⵖ, ⵙⵙⵛⵛⵏⵜ ⴰⵏⵖ, ⵙⵙⵓⴹⵚⵏⵜ ⴰⵏⵖ. ⵏⵎⵍⵓⵙⵙⵓⵏ ⴰⴽⴷ ⵜⴳⵍⵍⵉⴷⵜ ⴷ ⵜⴰⵔⵡⴰ ⵏⵏⵙ. ⵏⴼⴼⵖ ⵖⵔ ⵉⴳⵔⴰⵏ, ⵏⴽⵔⵣ, ⵏⵎⵊⵔ, ⵏⵙⵙⴰⵔⵡⵜ, ⵏⴳⴳⴰ ⵉⵎⵏⴷⵉ ⴳ ⵜⵙⴰⵔⴼⵉⵏ. ⵏⵏⴰⵏⵜ ⵜⵏⴼⵍⴰⵙ ⵉ ⵜⴳⵍⵍⵉⴷⵜ: ⴰⵇⵇⴰ, ⵉⵔⴳⴰⵣⵏ ⴰⴷ ⴷ ⵜⵉⵎⵖⴰⵔⵉⵏ! ⵉⵡⴰ ⴽⴽⵔⵏⵜ ⵙⵙⵏⵙⵏⵜ ⴰⵏⵖ ⵙⴰⴷⵓ ⵓⵙⴽⵍⵓ ⵏ ⵜⵎⵛⵎⴰⵛⵜ. ⵖⵔ ⵜⵉⴼⴰⵡⵜ, ⵉⵡⴹⴰ ⵅⴰⴼⵏⵖ ⵡⴰⴼⴰⵔ, ⵉⴷⵍ ⴰⵏⵖ. ⵏⵏⴰⵏⵜ ⴰⵙ: - ⵉⵀ! ⵜⵓⵔⴷⴰ ⵏⵏⵖ ⴳ ⵡⴰⵏⵙⴰ ⵏⵏⵙ. ⵣⵉⵅⵏⵜⴰ ⴷ ⵜⵉⵎⵖⴰⵔⵉⵏ. ⵉⵡⴰ, ⴳⴳⵉⵏⵜ ⴰⵡⴰⵍ ⴳⵔⴰⵜⵙⵏⵜ ⵃⵎⴰ ⴰⴷ ⴰⵏⵖ ⴰⵡⵉⵏⵜ ⵉ ⵜⴰⵔⵡⴰ ⵏ ⵜⴳⵍⵍⵉⴷⵜ. ⵏⵏⴰⵏⵜ ⴰⵙ: ⵜⵉⵔⴱⴰⵜⵉⵏ ⴰⴷ ⵥⵉⵍⵏⵜ, ⵖⴰⵔⵙⵏⵜ ⵜⵓⵎⴳⵉⵎⵜ ⵜⵛⵏⴰ, ⵙⵙⵏⵏⵜ ⵜⴰⵡⵓⵔⵉ ⵏ ⵜⵎⵓⵔⵜ, ⵙⵙⵏⵏⵜ ⴰⵣⵔⴰⴼ ⵏⵏⵙ. ⵏⴽⵏⵉⵏ, ⵎⵎⵔⵏ ⵡⵓⵍⴰⵡⵏ ⵏⵏⵖ ⴰⵎ ⵎⵎⵔⵏ ⵡⵓⵍⴰⵡⵏ ⵏ ⵜⴰⵔⴰⵡⴰ ⵏ ⵜⴳⵍⵍⵉⴷⵜ. ⵉⵡⴰ, ⴽⵓ ⵉⵛⵜ ⵙⵉⴳⵏⵖ ⵜⴼⵔⵏ ⴰⵔⴳⴰⵣ ⵉ ⵜⵅⵙ, ⴽⵓ ⵉⵊⵊ ⵙⵉⴳⵙⵏ ⵉⴼⵔⵏ ⵜⴰⵎⵖⴰⵔⵜ ⵉ ⵉⵅⵙ. ⵓⵎⵉ ⵏⴳⴳⴰ ⵓⵔⴰⵔ, ⵜⴷⵏⵏⴰ ⴰⵏⵖ ⵜⴳⵍⵍⵉⴷⵜ ⴰⴷ ⵏⵉⵍⵉ ⴷ ⵜⵉⵎⵖⴰⵔⵉⵏ ⵏ ⵓⵣⵔⴼ. ⵜⵏⵏⴰ ⴰⵏⵖ: ⴰⴷ ⵜⵎⵙⴱⴹⴰⵏⵜ ⵅⴼ ⵜⵎⵏⴰⴹⵉⵏ ⵏ ⵜⴳⵍⵍⴷⵉⵜ ⵃⵎⴰ ⴰⴷ ⵜⵉⵍⵉⵏⵜ ⴷ ⵜⵉⵏⴱⴱⴰⴹⵉⵏ. ⵉⵡⴰ, ⵏⵎⵙⴱⴹⴰ, ⴽⵓ ⵉⵛⵜ ⵜⵣⴷⵖ ⴳ ⵉⴱⵔⴳⵎⵎⵉ ⵏⵏⵙ ⴰⴽⴷ ⵓⵔⴳⴰⵣ ⵏⵏⵙ. ⵣⵔⵉⵏ ⵡⵓⵙⵙⴰⵏ, ⵏⴽⴽ, ⵜⵍⵓⵍ ⵖⴰⵔⵉ ⵉⵙⵍⴰⵏ ⴷ ⵎⴰⵙⵉⵏ. ⵉⵙⵜⵎⴰ, ⵍⵓⵍⵏ ⵖⴰⵔⵙⵏⵜ ⵙⵉⵏ, ⵙⵉⵏ ⵏ ⵉⵔⴱⴰⵜⵏ. ⵣⵔⵉⵏ ⵉⵙⴳⴳⵯⴰⵙⵏ, ⵢⵓⵙ ⴷ ⵓⵏⵖⵎⵉⵙ ⵅⴼ ⵜⴳⵍⵍⵉⴷⵜ ⵏⵏⵖ ⵜⵎⵎⵓⵜ. ⵕⵕⵥⵏ ⵡⵓⵍⴰⵡⵏ ⵏⵏⵖ ⴷ ⵢⵉⵏⵏⵉ ⵏ ⵓⵢⴷⵓⴷ. ⵓⵎⵉ ⵜⵜ ⵏⵏⴹⵍ, ⴽⴽⵔⵏ ⵉⵡⴷⴰⵏ ⵊⴰⵡⵏ ⵃⵎⴰ ⴰⴷ ⵉⵍⵉⵖ ⴷ ⵜⴰⴳⵍⵍⵉⴷⵜ ⵏⵏⵙⵏ. ⵎⵉⵏⵣⵉ, ⵓⴼⵉⵏ ⵉⵢⵉ ⵙⵙⵏⵖ ⴰⵟⵟⴰⵚ ⵉⵣⵔⴼⴰⵏ ⵏ ⵜⵎⵓⵔⵜ ⵏⵏⵖ. ⵉⵡⴰ, ⴰⵙⵙⴰ, ⵢⵓⵙ ⴷ ⵖⴰⵔⵏⵖ ⵓⵢⵔⴰⴷ ⵏ ⵜⴰⴳⴰⵏⵜ. ⵢⵓⵙ ⴷ ⵖⴰⵔⵏⵖ ⵓⵎⵖⴰⵔ ⵉⵜⵜⵓⵏ ⴰⵣⵔⴰⴼ ⵏ ⵜⵎⵓⵔⵜ ⵏⵏⵖ. ⵢⵓⵙ ⴷ ⵖⴰⵔⵏⵖ ⵓⵎⵖⴰⵔ ⵉⵅⵙⵏ ⴰⴷ ⵉⵛⵛ ⵉⵙⵜⵉⵙ ⵏ ⵜⵎⵓⵔⵜ. ⵢⵓⵙ ⴷ ⴰⴷ ⵉⵛⵛ, ⴰⴷ ⵉⵙⵓ, ⴰⴷ ⵉⵥⵖⵍ. ⵎⵉⵏⵣⵉ ⵇⴹⵡⵏ ⵙⵉⴳⵙ ⵉⵙⵖⵡⴰⵏ, ⵜⵓⵥⵖ ⵜⴰⴳⴰⵏⵜ ⵏⵏⵙ! ⵓⵎⵉ ⵅⵥⴰⵕⵏ ⵖⵔ ⵓⵢⵔⴰⴷ ⵏⵏⵉ ⵓⴼⵉⵏⵜ ⵢⵓⴷⴼ ⴳ ⵜⵎⵓⵔⵜ, ⵉⵇⵇⵉⵎ ⴰⵙ ⵖⴰⵙ ⵉⵅⴼ. ⵜⴽⴽⵔ ⵖⴰⵔⵙ ⵏⵓⵏⵊⴰ ⵜⵏⵏⴰ ⴰⵙ: - ⵎⴰ ⵜⵙⵙⵓⵙⵏⴷ ⵉⵢⵉ? ⵉⵏⵏⴰ ⴰⵙ: ⵡⴰⵀ! ⵜⵏⵏⴰ ⴰⵙ: - ⵀⴰ ⵜⴰⵎⵓⵔⵜ, ⵉⵎⵎⴰⵜⵏⵖ, ⵜⵏⵖ ⵛⴽ! ⵉⵏⵏⴰ ⴰⵙ: - ⴽⴽⵙ ⵉⵥⵓⵟⵟⴰⵏ ⵏ ⵜⵎⴰⵔⵜ ⵉⵏⵓ, ⵏⴹⵕ ⵜⵏ ⴳ ⵓⴳⵏⵏⴰ ⵅⴼ ⵜⵡⵔⵉⵔⵉⵏ ⴷ ⵉⴷⵓⵔⴰⵔ, ⵓⵛⴰ ⵉⵏⵉ ⴰⵙ: - ⵀⴰ ⵉⵥⵓⵟⵟⴰⵏ ⵏ ⵓⵎⵖⴰⵔ ⵉⵜⵜⵓⵏ ⴰⵣⵔⴼ ⵏ ⵜⴰⵔⵡⴰ ⵏ ⵜⵎⵓⵔⵜ!